**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Μαΐου 2022, ημέρα Τετάρτη και ώρα 13.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας (ΟΕΕ), Γεώργιος Ξηρογιάννης, Αναπληρωτής Γενικός Διευθυντής του Συνδέσμου Επιχειρήσεων και Βιομηχανιών (ΣΕΒ), Χαρίλαος Λαμπρόπουλος, Σύμβουλος Δ.Σ. του Εμπορικού και Βιομηχανικού Επιμελητηρίου Αθηνών (ΕΒΕΑ), Χρήστος Γιαννακάκης, Αντιπρόεδρος της Εθνικής Ένωσης Αγροτικών Συνεταιρισμών (ΕΘΕΑΣ), Αντώνιος Αγγελάκης, Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Εμμανουήλ Μανιούδης, Οικονομικός Αναλυτής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ) και Γεώργιος Κωνσταντόπουλος, Πρόεδρος του Συνδέσμου Εξαγωγέων Βορείου Ελλάδος (ΣΕΒΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Δραγασάκης Ιωάννης, Ελευθεριάδου Σουλτάνα, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Φλαμπουράρης Αλέξανδρος, Δελής Ιωάννης, Βιλιάρδος Βασίλειος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Κύριοι Υπουργοί, καλή σας ημέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών». Είμαστε στη δεύτερη συνεδρίαση, έχουμε την ακρόαση των εξωκοινοβουλευτικών προσώπων.

Θα ξεκινήσουμε με τον Πρόεδρο του Οικονομικού Επιμελητηρίου Ελλάδος, τον κ. Κόλλια. Κύριε Πρόεδρε, καλημέρα από την Επιτροπή. Έχετε το λόγο για 3 λεπτά.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδας (ΟΕΕ)):** Καλησπέρα, κύριε Πρόεδρε, και σε εσάς, και στους Υπουργούς, και στους Βουλευτές της Επιτροπής. Ευχαριστούμε πολύ για την πρόσκληση να συμμετέχουμε σε αυτή τη συνεδρίαση. Αντικείμενο του παρόντος νομοσχεδίου είναι η παροχή φορολογικών κινήτρων προς τις επιχειρήσεις με στόχο το μετασχηματισμό τους και τη δημιουργία νέων εταιρειών πιο εξωστρεφείς, παραγωγικές και ανταγωνιστικές. Η κυβέρνηση ορθώς, παρά τις αβεβαιότητες που παρατηρούνται στο παγκόσμιο οικονομικό περιβάλλον, συνεχίζει την οικονομική και φορολογική της πολιτική και προσπαθεί συνεχώς και όσο φυσικά το επιτρέπουν τα δημόσια οικονομικά να ελαφρύνει τις επιχειρήσεις. Με το παρόν σχέδιο νόμου διαφαίνεται η πρόθεσή της, λοιπόν, να δώσει κίνητρα για εταιρικούς μετασχηματισμούς μέσω συγχωνεύσεων, διασπάσεων και μετατροπών στις οποίες οι εμπλεκόμενες εταιρείες μπορεί να μετέχουν υπό οποιαδήποτε ιδιότητα και συνεπώς, συμπληρώνει το υφιστάμενο για τους εταιρικούς μετασχηματισμούς νόμο, τον 4601/2019.

Το Οικονομικό Επιμελητήριο της Ελλάδας έχει διατυπώσει επανειλημμένα τις προτάσεις του για την τόνωση των επιχειρήσεων. Αναμφίβολα, η παροχή φορολογικών κινήτρων για την ανάπτυξη των επιχειρήσεων μέσω συνεργασιών και εταιρικών μετασχηματισμών είναι προς τη σωστή κατεύθυνση. Η αλλαγή του παραγωγικού μοντέλου και η μετάβαση των επιχειρήσεων της χώρας σε ένα πιο σύγχρονο περιβάλλον στοχεύει στην ενίσχυση της ανταγωνιστικότητάς τους. Το νομοσχέδιο έχει ιδιαίτερη σημασία για τις μικρές και μεσαίες επιχειρήσεις που αποτελούν και τη ραχοκοκαλιά της ελληνικής οικονομίας. Επιπλέον, ένα δομικό χαρακτηριστικό της ελληνικής επιχειρηματικότητας είναι ότι το μέγεθος των ελληνικών επιχειρήσεων είναι πολύ μικρότερο σε σχέση με τις αντίστοιχες της Ευρωπαϊκής Ένωσης. Μη λησμονούμε άλλωστε, ότι στη χώρα μας κυριαρχούν οι οικογενειακές και μικρομεσαίες επιχειρήσεις με λίγα άτομα προσωπικό και μικρό τζίρο, ενώ εξαιτίας της χρηματοπιστωτικής κρίσης, της ιδιομορφίας τους και του επιχειρηματικού τους προφίλ αδυνατούν να έχουν πρόσβαση στην τραπεζική χρηματοδότηση. Σε κάθε περίπτωση οι μικρομεσαίες επιχειρήσεις θα πρέπει να στηριχθούν από την πολιτεία και η παροχή κινήτρων για τον εταιρικό μετασχηματισμό τους είναι μία ορθολογική προσέγγιση.

Στην ανάλυση κατ’ άρθρο του νομοσχεδίου, θα ήθελα να αναφερθώ επιγραμματικά στα κάτωθι και βεβαίως, θα στείλουμε και γραπτώς τις προτάσεις μας. Στο άρθρο 3, η έκπτωση του 30% του φόρου επί των κερδών είναι άκρως ενθαρρυντική. Πιστεύουμε, όμως, ότι στις προϋποθέσεις και ιδιαίτερα στο α, που ασχολείται με τον συνολικό κύκλο εργασιών των μετασχηματιζόμενων εταιρειών, όπου θα πρέπει να είναι τουλάχιστον 150% του κύκλου εργασιών της εταιρείας με την οποία θα σχηματιστεί, θα πρέπει να εξετασθεί και να υπάρχουν διαβαθμίσεις ανάλογα με τον κύκλο εργασιών.

Για να το πω απλά, μία μεσαία επιχείρηση με ετήσιο κύκλο εργασιών περίπου 10 εκατομμύρια ευρώ, δεν θα μπορεί να επωφεληθεί των φορολογικών κινήτρων αν απορροφήσει μία μικρή καινοτόμα επιχείρηση με πολύ χαμηλό κύκλο εργασιών. Αυτό πρέπει να το δούμε.

Στο άρθρο 4, ορθά επεκτείνονται τα φορολογικά κίνητρα και στις περιπτώσεις συνεργασιών προσώπων. Εξίσου σημαντικό είναι και το ότι στις προϋποθέσεις υπάρχουν διαζευκτικά κριτήρια, αφού δεν θα ήταν εύκολη η υιοθέτηση όλων των κριτηρίων.

Επίσης, εκτός από τον μετασχηματισμό των νομικών προσώπων, είναι σημαντική και η πρόβλεψη στο άρθρο 5, της εισφοράς μικρής ατομικής επιχείρησης οποιασδήποτε μορφής νομικό πρόσωπο. Στην περίπτωση αυτή, το νέο σχήμα θα έχει απαλλαγή φόρου εισοδήματος κατά 30%, όπως και στην προηγούμενη περίπτωση, αλλά θα έχουμε και τη διατήρηση των διοικητικών αδειών στο άρθρο 8.

Προτείνεται στην περίπτωση αυτή, η ατομική επιχείρηση εκτός της μεταφοράς όλων των συμβάσεων υποχρεώσεων να διατηρεί σε ισχύ τις συμβάσεις προγραμμάτων απασχόλησης του ΟΑΕΔ και τα προγράμματα του ΕΣΠΑ που ενδεχομένως να έχει.

Εξίσου σημαντικό είναι ότι απαλλάσσεται από το φόρο εισοδήματος και το εισόδημα που προκύπτει από την υπεραξία μεταβίβασης στοιχείων της νέας εταιρείας σε τρίτο, υπό κάποιες προϋποθέσεις, στο άρθρο 7.

Το άρθρου 9 είναι πολύ σημαντικό, γιατί παρέχει κίνητρα φορολογικής φύσεως παρόμοια με αυτά του νομοθετικού διατάγματος 1297/72 και των άρθρων 1 έως 5 του ν. 2166/93 και βεβαίως, ισχυρότερα απ’ όσα προβλέπονται στα άρθρα 52-55 του Κώδικα Φορολογίας Εισοδήματος, δηλαδή του ν. 4172/13. Εκεί γίνεται υπέρβαση αυτών των άρθρων, του 52-55, επειδή δεν εισάγεται αντικαταχρηστικός κανόνας για την εφαρμογή των ευεργετημάτων. Και αυτό πρέπει να γίνει, κ. Υπουργέ.

Άκρως σημαντική είναι η διάταξη στο άρθρο 11, που αφορά στη μεταφορά ζημίας από τις μετασχηματιζόμενες επιχειρήσεις στον ισολογισμό της νέας εταιρείας και η δυνατότητα φορολογικού συμψηφισμού με τα κέρδη της νέας εταιρείας. Σύμφωνα με τις φορολογικές δηλώσεις νομικών προσώπων του 2019 από την ΑΑΔΕ, περισσότερες από 6/10 επιχειρήσεις εμφάνιζαν ζημιά ή μηδενικά κέρδη. Μέσω των συνεργασιών και των συμπράξεων δίνεται σε αυτές τις επιχειρήσεις η δυνατότητα χρηματοδότησης και η μετατροπή τους σε βιώσιμες.

Τέλος, στο άρθρο 15, παρέχεται σε φυσικά πρόσωπα, κατά κύριο επάγγελμα αγρότες, φορολογική απαλλαγή από το φόρο εισοδήματος κατά 50% επί των κερδών για έσοδα από την άσκηση αγροτικής επιχειρηματικής δραστηριότητας, ενισχύοντας ακόμα περισσότερο τους αγρότες σε αυτή τη δύσκολη οικονομική συγκυρία. Αυτό είναι πάρα πολύ σωστό.

Συνοψίζοντας, λοιπόν, η Πολιτεία προσπαθεί, να παρέχει φορολογικά κίνητρα για τον ταχύτερο μετασχηματισμό της ελληνικής επιχειρηματικότητας κι εμείς θα βοηθήσουμε, όσο μπορούμε προς την κατεύθυνση αυτή.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς, σας ευχαριστούμε πολύ, κ. Πρόεδρε.

Περνάμε στον ΣΕΒ. Έχουμε μαζί μας τον κ. Ξηρογιάννη, Αναπληρωτή Γενικό Διευθυντή.

Κύριε Ξηρογιάννη, καλημέρα από την Επιτροπή.

**ΓΕΩΡΓΙΟΣ ΞΗΡΟΓΙΑΝΝΗΣ (Αναπληρωτής Γενικός Διευθυντής του Συνδέσμου Επιχειρήσεων και Βιομηχανιών (ΣΕΒ)):** Καλημέρα, αξιότιμοι Βουλευτές. Ο ΣΕΒ μελέτησε με μεγάλο ενδιαφέρον το σχέδιο νόμου. Το βασικό κριτήριο που αξιολογούμε το νομοσχέδιο, είναι η ικανότητά του, να επιταχύνει τη μεγέθυνση των ελληνικών επιχειρήσεων.

Τα μεγέθη των ελληνικών επιχειρήσεων όλοι τα γνωρίζουμε. Η Ελλάδα έχει πολλές πολύ μικρές επιχειρήσεις σε σχέση με την Ευρωπαϊκή Ένωση και, ταυτόχρονα, έχει πολύ λίγες μεσαίες και μεγάλες επιχειρήσεις, σχεδόν τις μισές - ως ποσοστό - σε σχέση με την Ευρωπαϊκή Ένωση. Αν ήμασταν η Πορτογαλία - μια ομοειδής οικονομία - θα είχαμε περίπου στις 4.000 πιο πολλές μεσαίες επιχειρήσεις κι αυτό είναι ενδεικτικό της ανάγκης για την ελληνική οικονομία.

Επίσης, η παραγωγικότητα και η ευελιξία των ελληνικών πολύ μικρών επιχειρήσεων παραμένει μικρή, ειδικά, σε περιόδους κρίσεων. Σημειώστε δε ότι μόλις το 2,5% των μικρομεσαίων επιχειρήσεων έχει εξαγωγικό προσανατολισμό. Συνεπώς, η ικανότητα του νομοσχεδίου να συνεισφέρει στη μεγέθυνση των επιχειρήσεων, είναι για μας ένα πολύ κρίσιμο κριτήριο και με αυτό το κριτήριο βλέπουμε και το νομοσχέδιο.

Όπως έχουμε αναφέρει και κατά τη διαβούλευση και κατά τις συζητήσεις με το αρμόδιο Υπουργείο, το σχέδιο νόμου έχει ορισμένα σωστά μέτρα προς την κατεύθυνση μεγέθυνσης των επιχειρήσεων κι έχει λάβει υπόψη αρκετές προτάσεις, που έχουμε καταθέσει στη διαβούλευση.

Σημειώνω ενδεικτικά ότι η απαλλαγή του φόρου εισοδήματος κατά 30% είναι σωστή, όπως και η απαλλαγή από το φόρο εισοδήματος για την υπεραξία μεταβίβασης των στοιχείων ενεργητικού, όπως και απαλλαγή κάθε φόρου τέλους ή χαρτοσήμου στις διάφορες πράξεις του μετασχηματισμού.

Εξαιρετικά σημαντική είναι η διατήρηση των διοικητικών αδειών συμπεριλαμβανομένων και των προσωποπαγών, κάτι που μειώνει δραστικά τη γραφειοκρατία. Επίσης, και η αλλαγή που έγινε το σχέδιο νόμου για τη δυνατότητα χρήσης της φορολογικής απαλλαγής στα 9 χρόνια αντί στα 3, που προέβλεπε ένα αρχικό σχέδιο, που έχει τεθεί σε διαβούλευση πριν μερικούς μήνες.

Πρέπει, όμως, να πούμε ότι με κριτήριο την πραγματική ικανότητα του νομοσχεδίου να παρέμβει στο δομικό πρόβλημα του πολύ μικρού μεγέθους των επιχειρήσεων, έχουμε ορισμένες σκέψεις, να μοιραστούμε μαζί σας, που ελπίζουμε, να ληφθούν υπόψη στη συζήτηση.

Πρώτον, το πλαφόν του φορολογικού οφέλους, πλέον, είναι στις 500.000 € από το 1 εκατομμύριο που βρίσκεται στην διαβούλευση και θεωρούμε ότι αυτό το πλαφόν, αυτό το όριο, τελικά, μειώνει εξαιρετικά την αποτελεσματικότητα των μέτρων. Ουσιαστικά, ψαλιδίζει την αποτελεσματικότητα των μέτρων. Η μείωση του ορίου αυτού, νομίζουμε ότι θα αποθαρρύνει το μετασχηματισμό επιχειρήσεων και βλέπουμε μια δυσκολία, στο να έχουμε πραγματικές οικονομίες κλίμακας κι αυτό ίσως είναι μια αντίφαση με τη γενικότερη φιλοσοφία του νομοσχεδίου.

Το δεύτερο θέμα που θέλουμε, να σας θέσουμε είναι ότι η απόδοση της απαλλαγής καταβολής του φόρου εισοδήματος γίνεται μόνο, όταν το νέο σχήμα παραμείνει μικρομεσαία επιχείρηση κι αυτό είναι για εμάς κάτι αποθαρρυντικό, γιατί επί της ουσίας λέει ότι «οι μικρομεσαίες επιχειρήσεις μπορούν, να αξιοποιήσουν τα κίνητρα, αρκεί να παραμείνουν μικρομεσαίες». Αυτή η πρόβλεψη δημιουργεί πάλι μια αντιφατικότητα με τη γενικότερη φιλοσοφία του νομοσχεδίου για τη μεγέθυνση των ελληνικών επιχειρήσεων.

Τρίτο θέμα που θέλουμε να σας θέσουμε υπόψη, είναι η μεταβίβαση των Διοικητικών αδειών, πρέπει να ισχύσει σε κάθε είδος μετασχηματισμού και μεγέθους επιχειρήσεις, δηλαδή, ακόμα και αν το μετασχηματιζόμενο σχήμα παραμένει μικρή μεσαία και μεγάλη επιχείρηση. Και αυτό το λέμε γιατί πρώτον, δεν επιφέρει κανένα Δημοσιονομικό κόστος το να παραμένουν οι άδειες, σε κάθε μετασχηματιζόμενο σχήμα, όπως επίσης και πρέπει να αξιοποιούμε κάθε ευκαιρία, ώστε να μειώνουμε το κόστος και τη γραφειοκρατία για κάθε μέγεθος επιχείρησης ή είδος μετασχηματιζόμενης επιχείρησης και τα τρία, αυτά θέματα τα βλέπουμε να δημιουργούν λίγο μια πρακτική αντίφαση με την πολύ σωστή όμως γενικότερη φιλοσοφία του νομοσχεδίου.

 Επιπλέον καλούμε το Υπουργείο, να δει και ακόμα πιο θαρραλέα, για κίνητρα μετασχηματισμού και μεταφέρω δύο προτάσεις που χρησιμοποιούνται ευρέως, στην υπόλοιπη Ευρωπαϊκή Ένωση, όπως η δυνατότητα μεταφοράς ζημιών στα 10 έτη από τα 5 που υπάρχουν σήμερα όπως, και η δυνατότητα χρήσης πρόσθετων φορολογικών διευκολύνσεων εννοώ πέραν της μείωσης φόρου, όπως οι επιταχυνόμενες αποσβέσεις ακόμα και οι προαποσβέσεις. Κλείνοντας θα λέγαμε ότι το νομοσχέδιο είναι σίγουρα στη σωστή κατεύθυνση και είναι κάτι που το χρειάζεται η ελληνική οικονομία για να επιταχύνει την μέγιστη μεγέθυνση των επιχειρήσεών της. Όμως βλέπουμε ορισμένες αντιφατικές προβλέψεις, που δεν συνάδουν με τη γενικότερη φιλοσοφία και κατεύθυνση του νομοσχεδίου και νομίζω πρέπει να ξαναδούμε, πώς μπορούμε αυτές οι προβλέψεις να ευθυγραμμιστούν, με την ανάγκη μεγέθυνσης των ίδιων των επιχειρήσεων. Είναι όμως μια καλή αρχή. Αυτό είναι σίγουρο και με αυτό ολοκληρώνουμε και σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστούμε και εμείς τον κύριο Ξηρογιάννη. Τον λόγο έχει ο κ. Χαρίλαος Λαμπρόπουλος, από το Εμπορικό και Βιομηχανικό Επιμελητήριο Αθηνών.

**ΧΑΡΙΛΑΟΣ ΛΑΜΠΡΟΠΟΥΛΟΣ ( Σύμβουλος Δ.Σ. του Εμπορικού και Βιομηχανικού Επιμελητήριου Αθηνών)**:Ευχαριστώ κύριε Υπουργέ, και Βουλευτές και εμείς από την πλευρά μας θέλουμε να τονίσουμε ότι, αποτελεί πάγια θέση μας ότι οι ελληνικές επιχειρήσεις, πρέπει να μεγαλώσουν γνωρίζουμε όλοι τη μορφολογία του ελληνικού επιχειρείν, άρα η πρωτοβουλία αυτή της κυβέρνησης για να νομοθετήσει, προς αυτή την κατεύθυνση είναι σαφέστατα σημαντική και έχει και ιδιαίτερο, επίσης ενδιαφέρον ειδικά στη σημερινή περίοδο, όπου η αγορά αντιμετωπίζει υψηλές προκλήσεις εξαιτίας της ενεργειακής κρίσης, οπότε οι επιχειρήσεις έχουν επιπλέον, κίνητρα να χρησιμοποιήσουν και πρόσθετους λόγους να χρησιμοποιήσουν τα κίνητρα, που παρέχει το νομοσχέδιο και να επιδιώξουν τη μεγέθυνση τους μέσω συνεργασιών και συγχωνεύσεων. Τα κίνητρα είναι πράγματι γενναία. Ειπώθηκε και από τους προ αλλοιώσαντες, βεβαίως πρέπει να γίνουν διάφορες τοποθετήσεις σε αυτή τη λογική αναγνωρίζουμε ότι, στα θετικά του νομοσχεδίου είναι η φορολογική απαλλαγή για ικανό διάστημα για διάστημα εννέα ετών, ενθαρρύνονται επίσης ιδιαίτερα επιτυχημένες μορφές συνεργασίας όπως, είναι η συμβολαιακή γεωργία και το franchise .

 Προβλέπονται επίσης, ρεαλιστικά κριτήρια δηλαδή αύξηση τζίρου και η επίτευξη ελάχιστου αξιόλογου μεγέθους ούτως, ώστε να διασφαλιστεί ότι η μεγέθυνση θα είναι πραγματική και όχι πλασματική, αλλά εμείς θα θέλαμε παρόλα αυτά να επισημάνουμε ότι, η προσδοκία βεβαίως είναι να επωφεληθούν από τις ρυθμίσεις όσο, το δυνατόν περισσότερες μικρομεσαίες επιχειρήσεις, αναπόφευκτα και λόγω της μορφολογίας του Ελληνικού επιχειρείν θα υπάρξουν, πολλές που για διάφορους λόγους δεν θα καταφέρουν να ενταχθούν σε μεγαλύτερα σχήματα ή θα απαιτηθεί περισσότερος χρόνος για να το επιτύχουν, οπότε αυτές οι επιχειρήσεις δεν θα πρέπει να μένουν στο περιθώριο.

 Αποτελεί πάγια θέση του ΕΒΕΑ ότι, ειδικά ενόψει των δράσεων που χρηματοδοτούνται από το ταμείο ανάκαμψης θα πρέπει, να δημιουργηθεί ένα ευρύ πλέγμα ενημέρωσης και υποστήριξης των μικρομεσαίων επιχειρήσεων. Δεν είναι μόνο η νομοθέτηση, αλλά είναι και η διάχυση της πληροφόρησης προς τους ωφελούμενους, ας το πούμε, ώστε εκείνες που μπορούν και θέλουν να τα καταφέρουν να επωφεληθούν από τις ευκαιρίες που παρέχονται.

Παράλληλα, θα πρέπει και οι τράπεζες να κάνουν ένα βήμα πιο πέρα από τα σημερινά κριτήρια αξιολόγησης, τα οποία εστιάζουν αποκλειστικά σε λογιστικά μεγέθη και στο παρελθόν στις επιχειρήσεις, το track record, οπότε θα πρέπει να αρχίσουν να λαμβάνουν υπόψιν και πιο ποιοτικά στοιχεία, όπως είναι οι προοπτικές και το επιχειρηματικό σχέδιο της επιχείρησης, να αναπτύξουν νέα περισσότερο ευέλικτα προϊόντα και λύσεις και να αναλάβουν ενεργότερο συμβουλευτικό ρόλο για τις μικρομεσαίες επιχειρήσεις ειδικότερα, και για αυτές που θέλουν να προχωρήσουν προς την κινητροδότηση και τα οφέλη που δίνει το νομοσχέδιο, που τελικά θα νομοθετηθεί. Επίσης, θα πρέπει να επισημάνουμε και το αυτονόητο ότι πέρα από τα κίνητρα και τη μεγέθυνση η ενδυνάμωση των επιχειρήσεων περνά και μέσα από τη διαμόρφωση ενός ευρύτερα ευνοϊκού περιβάλλοντος. Δηλαδή, σταθερό και φιλικό προς τις επιχειρήσεις ρυθμιστικό πλαίσιο, διευρυμένη βάση παροχών χρηματοδότησης, ουσιαστική επένδυση στην κατάρτιση, στην επανειδίκευση και στην αναβάθμιση του ανθρώπινου δυναμικού, σε κίνητρα και μηχανισμούς πρόσβασης στην έρευνα και καινοτομία, ξέρουμε ότι γίνονται προσπάθειες προς αυτή την κατεύθυνση. Άρα, η πορεία μετασχηματισμού είναι δύσκολη, θα μείνουν κάποιοι πίσω αλλά σε αυτούς που θέλουν και μπορούν να προχωρήσουν, οφείλουμε να δώσουμε κάθε δυνατή ευκαιρία και στήριξη.

Η παροχή κινήτρων με στόχο την επιχειρηματική μεγέθυνση είναι μια γενναία πολιτική που υπηρετεί αυτό το στόχο. Δεν πρέπει όμως να είναι η μόνη θα πρέπει να εντάσσεται σε ένα ευρύτερο πλέγμα, όπως είπαμε, υποστηρικτικών μέτρων και διαρθρωτικών μεταρρυθμίσεων.

Κλείνοντας, να τονίσουμε ότι η επιτυχής κινητοποίηση των μικρομεσαίων επιχειρήσεων θα κρίνει σε μεγάλο βαθμό το τελικό ποσοστό απορρόφησης και αξιοποίησης των κονδυλίων της νέας περιόδου αλλά, κυρίως, την παραγωγικότητα και την ανταγωνιστικότητα της ελληνικής οικονομίας στα χρόνια και τις δεκαετίες που έρχονται. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε πολύ και εμείς. Θα συνεχίσουμε με τον κύριο Γεώργιο Κωνσταντόπουλο, Πρόεδρο του Συνδέσμου Εξαγωγέων Βορείου Ελλάδος. Κύριε Κωνσταντόπουλε, καλημέρα από την Επιτροπή Οικονομικών και καλώς ήλθατε και πάλι στα παλιά σας λημέρια.

Ορίστε, έχετε τον λόγο κ. Κωνσταντόπουλε.

 **ΓΕΩΡΓΙΟΣ ΚΩΝΣΤΑΝΤΟΠΟΥΛΟΣ(Πρόεδρος του Συνδέσμου Εξαγωγέων Βορείου Ελλάδος(ΣΕΒΕ)):** Ευχαριστώ φίλε Πρόεδρε, κύριε Υπουργέ, κυρίες και κύριοι Βουλευτές, η ενίσχυση της εξωστρέφειας των μικρομεσαίων επιχειρήσεων αποτελεί το σημείο κλειδί στην ανάπτυξη των ίδιων των επιχειρήσεων των ελληνικών εξαγωγών αλλά και της οικονομίας εν γένει, παρότι η συντριπτική πλειοψηφία των μικρών επιχειρήσεων είναι μικρομεσαίες περίπου το 99,9%, μόλις το 15% εξ αυτών εκτιμάται ότι πραγματοποιεί εξαγωγές, με αποτέλεσμα η εξαγωγική βάση της χώρας να καθίσταται εξαιρετικά περιορισμένη. Στο ίδιο πλαίσιο και σύμφωνα με σχετικές έρευνες το 70% των εξαγωγών πραγματοποιείται από τις μεγάλες επιχειρήσεις άνω των 250 εργαζομένων. Η συντριπτική πλειοψηφία, λοιπόν, των ελληνικών επιχειρήσεων είναι μικρές και μεσαίες ενώ το ίδιο ισχύει και για τις εξαγωγικές επιχειρήσεις, οι οποίες καλούνται να ανταγωνισθούν διεθνείς κολοσσούς με τεράστιες δυνατότητες. Παρά την ευελιξία που διακρίνει τις μικρομεσαίες επιχειρήσεις και τα όποια δυνητικά τους πλεονεκτήματα ο συνεχώς αυξανόμενος διεθνής ανταγωνισμός τις καθιστά δευτεραθλητές στο στίβο των απαιτητικών διεθνών αγορών.

Επομένως, για να ενισχύσουμε την ανταγωνιστικότητά μας πρέπει να μεγαλώσουμε την εξαγωγική μας βάση και να θεσπίσουμε κίνητρα για την ενίσχυση των συγχωνεύσεων και των συμπράξεων. Έτσι θα αναπτυχθούν μεγαλύτερες εταιρείες που θα μπορούν να ανταγωνισθούν με μεγαλύτερη ευχέρεια στις διεθνείς αγορές. Η δημιουργία συμπράξεων με τη μορφή cluster αποτελεί αποδεδειγμένα πλέον ένα επιτυχημένο σχήμα ενίσχυσης εξωστρέφειας, το οποίο πρέπει να εφαρμοσθεί και στην περίπτωση του νέου νομοσχεδίου παρέχοντας κίνητρα στις επιχειρήσεις που θα συμμετάσχουν.

Όσον αφορά στο νομοσχέδιο έχουμε κάποια σχόλια από εμάς, τον Σύνδεσμο Εξαγωγέων, το νομοσχέδιο είναι αναμφίβολα θετικό, καθώς θεσπίζει φορολογικά κίνητρα και τη μεγέθυνση των μικρομεσαίων επιχειρήσεων και την ανάπτυξη συνεργασιών. Είναι άλλωστε γνωστό ότι το πρόβλημα των πολύ μικρών και μεσαίων επιχειρήσεων είναι καίρια για την ελληνική οικονομία, όπως προανέφερα. Το πρώτο σχόλιο όμως, που θα κάνω, είναι η θέσπιση φορολογικών και άλλων κινήτρων και για τις μεγάλες επιχειρήσεις, που αποκλείονται από το παρόν νομοσχέδιο.

Κυρίες και κύριοι Βουλευτές, μια επιχείρηση που κάνει κύκλο εργασιών 51 εκατομμύρια και έχει 251 εργαζόμενους, θεωρείται μεγάλη. Στην Ευρώπη, όμως, και στο διεθνές περιβάλλον είναι μικρή ή μεσαία και στο διεθνή ανταγωνισμό δεν μπορεί να αντέξει. Άρα, λοιπόν, πρέπει να δούμε και αυτές τις επιχειρήσεις και ίσως να δούμε περισσότερο τον κύκλο εργασιών των λεγόμενων μεγάλων επιχειρήσεων για να μπορέσουν να ανταπεξέλθουν στο διεθνές περιβάλλον και να είναι πιο ανταγωνιστικές.

Σχετικά με την πρόβλεψη στο άρθρο 9 ως προς τις απαλλαγές ότι αυτές θα αφορούν και τον φόρο εισοδήματος σε σχέση με μεταφορά αφορολόγητων αποθεματικών επιχειρήσεων που έχουν ενταχθεί σε προηγούμενους αναπτυξιακούς νόμους, είναι ένα παλιό θέμα το οποίο μας απασχολούσε πάντα και νομίζω ότι πρέπει να βάλουμε τα δάχτυλά μας επί τον τύπον των ήλων στα αφορολόγητα αποθεματικά.

Σύμφωνα με το νομοσχέδιο, ο συνολικός μέσος κύκλος εργασιών των εταιρειών που μετέχουν σε αυτή λαμβάνοντας υπόψη την προηγούμενη τριετία τους, πρέπει να είναι τουλάχιστον ίσος με ποσοστό 150% του κύκλου εργασιών μιας εταιρείας με το μεγαλύτερο μεταξύ των συνεργαζόμενων εταιρειών μέσο κύκλο εργασιών της τελευταίας διετίας, άρθρο 2. Προτείνουμε το ποσοστό αυτό να μειωθεί στο 100% ώστε να δοθεί η δυνατότητα υπαγωγής στο νομοσχέδιο περισσότερων επιχειρήσεων.

Για τον ίδιο παραπάνω λόγο προτείνουμε στο άρθρο 3, στην περίπτωση γ,΄ ο κύκλος εργασιών της νέας εταιρείας να είναι ίσος ή μεγαλύτερος από το ποσό των 300.000€ αντί του προβλεπόμενου 375.000€. Επίσης, ως προς το ίδιο άρθρο 3, στην περίπτωση δ΄, θα μπορούσε η πρόβλεψη για απασχόληση περισσότερων των εννέα εργαζομένων να γίνει σε βάθος διετίας ή τριετίας, ώστε να δοθεί η δυνατότητα, παραδείγματος χάριν, συνένωσης περισσότερων οικογενειακών επιχειρήσεων του ίδιου ατόμου που δεν θα διαθέτουν αυτό τον αριθμό εργαζομένων.

Στο άρθρο 7 για την απαλλαγή εισοδήματος από υπεραξία μεταβίβασης παγίων σε τρίτο, προβλέπεται στην περίπτωση γ΄ ότι η συνολική αξία των στοιχείων παγίου ενεργητικού της νέας εταιρείας που μεταβιβάζονται, όπως αυτή προκύπτει κατόπιν αποτίμησης, να είναι ίση ή μικρότερη από το 20% του μέσου κύκλου εργασιών των μετασχηματιζομένων επιχειρήσεων της τελευταίας τριετίας. Το ποσοστό αυτό, κυρίες και κύριοι Βουλευτές, είναι πολύ χαμηλό και θα πρέπει να αυξηθεί ώστε να δώσει τη δυνατότητα και σε επιχειρήσεις που διαθέτουν πάγια σε εξοπλισμό να αξιοποιήσουν τα προβλεπόμενα κίνητρα. Ο ΣΕΒΕ, κυρίες και κύριοι Βουλευτές, έχει προτείνει στο Υπουργείο Οικονομικών, και δεν προβλέπεται στο νομοσχέδιο, την απαλλαγή από τον φόρο υπεραξίας σε περίπτωση που μέτοχοι φυσικά πρόσωπα μεταβιβάσουν τίτλους μετοχές μη εισηγμένων εταιρειών, κάτι που προβλέπεται ήδη εάν ο μεταβιβάζων είναι νομικό πρόσωπο.

Τέλος, εδώ θα πρέπει να επαινέσω μια συνεργασία. Μιλάμε για clusters, για συνεργασίες, αλλά εδώ στο νομοσχέδιο αυτό παρέχονται καινοτόμα κίνητρα για την προώθηση τον συνεργασιών φυσικών προσώπων κατ’ επάγγελμα αγροτών. Με τις σχετικές διατάξεις που αποτέλεσαν, και είναι πρωτόγνωρο και από την προηγούμενη εμπειρία μου οφείλω να το ομολογήσω, προϊόν συνεργασίας του Αναπληρωτή Υπουργού Οικονομικών με τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά και τον αρμόδιο Υφυπουργό Οικονομικών κ. Απόστολο Βεσυρόπουλο, επιδιώκεται η ανάπτυξη της αγροτικής οικονομίας, η προστασία και προώθηση των νόμιμων συναλλαγών η οποία έχει πολύ μεγάλη σημασία και, εν τέλει, η δημιουργία ενός ανταγωνιστικού εξωστρεφούς αγροτικού τομέα. Φαίνεται ότι παρακολουθούν οι κύριοι Υπουργοί πάρα πολύ καλά τα τεκταινόμενα στην αγροτική οικονομία, στον τόπο παραγωγής των προϊόντων, τις κακές πρακτικές που υπάρχουν και επιτέλους γίνεται μια διόρθωση.

Συγκεκριμένα, σε επαγγελματίες αγρότες μέλη αγροτικών συνεταιρισμών και άλλων συλλογικών φορέων όπως οι ομάδες παραγωγών, καθώς και σε επαγγελματίες αγρότες που συνάπτουν δεσμευτικές συμβάσεις με επιχείρηση αγοραστή για την απορρόφηση των προϊόντων τους στο πλαίσιο της συμβολαιακής γεωργίας - και αυτό είναι πολύ σημαντικό που ακούν επιτέλους τι ζητάει σήμερα ο αγροτικός κόσμος ή οι επιχειρήσεις και οι εξαγωγείς στη συμβολαιακή γεωργία - χορηγείται απαλλαγή κατά 50% από τον φόρο εισοδήματος επί των φορολογητέων κερδών από αγροτική επιχειρηματική δραστηριότητα, εφόσον το 75% των προϊόντων παραγωγής τους πωλείται στο πλαίσιο των ως άνω συνεργασιών.

Κυρίες και κύριοι συνάδελφοι, σίγουρα το νομοσχέδιο κινείται σε σωστή κατεύθυνση. Επιτέλους τα clusters μπαίνουν πλέον στην ελληνική νομολογία και αρχίζει κάτι να κινείται πραγματικά.

Σας ευχαριστώ πολύ για την κλήση σας στον Σύνδεσμο Εξαγωγέων. Καλή επιτυχία σε αυτό το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ, κύριε Κωνσταντόπουλε. Θα περάσουμε στον κύριο Γιαννακάκη. Έχετε το λόγο, παρακαλώ, για 3 λεπτά.

**ΧΡΗΣΤΟΣ ΓΙΑΝΝΑΚΑΚΗΣ (Αντιπρόεδρος Της Εθνικής Ένωσης Αγροτικών Συνεταιρισμών):** Ευχαριστώ πολύ, κύριε Πρόεδρε. Κύριε Υπουργέ, αξιότιμοι κύριοι βουλευτές ευχαριστώ για την πρόσκληση. Είμαι Αντιπρόεδρος στην Εθνική Ένωση Αγροτικών Συνεταιρισμών, η οποία πρόσφατα πραγματοποίησε τις αρχαιρεσίες και συστάθηκε με νόμο, από το νόμο των συνεταιρισμών. Οφείλω να πω ότι, επιτέλους, εισακούστηκε το πολυετές αίτημά μας προς τις πολιτικές ηγεσίες για να διαμορφωθεί ένα πλαίσιο φορολογικό έτσι ώστε να ενισχυθούν οι συλλογικότητες και οι αγροτικοί συνεταιρισμοί. Και οφείλω να ευχαριστήσω τον Υφυπουργό Οικονομικών κύριο Βεσυρόπουλο και τον κύριο Σκυλακάκη οι οποίοι πραγματικά έσκυψαν στο πρόβλημα το οποίο ταλανίζει, όχι μονάχα τις συνεταιριστικές οργανώσεις, αλλά και τις ιδιωτικές επιχειρήσεις οι οποίες μετά το 2015, όταν επιβλήθηκε η τήρηση βιβλίων εσόδων-εξόδων για να προσδιοριστεί το καθαρό αγροτικό εισόδημα είχαμε μια έξαρση της φοροδιαφυγής και της παράνομης διακίνησης αγροτικών προϊόντων, με αποτέλεσμα οι συλλογικότητες και συνεταιρισμοί οι οποίοι διακινούσαν ένα ήδη χαμηλό ποσοστό της παραγωγής αγροτικών προϊόντων, το οποίο κυμαίνονταν γύρω στο 11%, με βάση τα στοιχεία της στατιστικής, να έχει πέσει κάτω από 8%.

Αυτό, λοιπόν, δημιουργούσε ένα ανταγωνιστικό μειονέκτημα για τους συνεταιρισμένους αγρότες οι οποίοι έπρεπε να παραδώσουν το σύνολο της παραγωγής τους, να διακινηθεί νόμιμα και στη συνέχεια να εκδοθούν οι σχετικές εκκαθαρίσεις, επιβαρυνόμενοι πλήρως με ότι προέβλεπε η φορολογική νομοθεσία και η ασφαλιστική, η οποία ήταν κατά τα πρώτα χρόνια, μετά την επιβολή των βιβλίων, βαρύτατη. Η έξαρση αυτή της φοροδιαφυγής μάς ανάγκασε πολλάκις να επισκεφθούμε το Υπουργείο Οικονομικών και να ζητήσουμε τροποποίηση της νομοθεσίας έτσι ώστε να στηριχθεί η συλλογικότητα. Αυτό επιτεύχθηκε με τις ρυθμίσεις του άρθρου 15 του τελευταίου νομοσχεδίου και νομίζω ότι ήταν μια κατάκτηση, όχι μονάχα των συλλογικοτήτων, αλλά και του νόμιμου ιδιωτικού εμπορίου, αλλά και του ελληνικού δημοσίου, διότι είμαστε βέβαιοι ότι μέσα από τη νόμιμη διακίνηση με αυτές τις φοροαπαλλαγές θα πετύχει το δημόσιο και αύξηση των εσόδων, αλλά και εμείς μια δίκαιη αντιμετώπιση των νομίμως διακινούντων προϊόντα αγροτών.

Αυτό το οποίο, επίσης, θα ήθελα να επισημάνω ότι οι διατάξεις του συγκεκριμένου νομοσχεδίου που αφορούν το σύνολο των εμπορικών επιχειρήσεων μέσα από την προώθηση των συγχωνεύσεων και των συνενώσεων είναι κάτι το οποίο δεν αγγίζει τις συνεταιριστικές οργανώσεις και θα πρέπει κάτι αντίστοιχο να γίνει και για τον τομέα το δικό μας, διότι έχουμε, πραγματικά, μια γιγάντωση δημιουργίας μικρών συνεταιρισμών του μεγέθους των 10 ατόμων. Έχουμε υπερβεί τους 1.200 συνεταιρισμούς τα τελευταία χρόνια, τους εγγεγραμμένους στο μητρώο, με αποτέλεσμα να έχουμε αδυναμία συγκέντρωσης της προσφοράς σε ικανά εμπορικά μεγέθη για να μπορέσουμε να απευθυνθούμε στις αγορές, κυρίως των νωπών προϊόντων της Δυτικής Ευρώπης που είναι και οι σημαντικότερες για εμάς. Έτσι, λοιπόν, διαπιστώνουμε το φαινόμενο ότι ενώ στα μεταποιημένα προϊόντα, όπου εκεί κατορθώνουμε τη συγκέντρωση της προσφοράς μέσα από μεγάλες επιχειρήσεις, στη διακίνηση των νωπών προϊόντων έχουμε τεράστιο κατακερματισμό της εμπορικής μας δύναμης, με αποτέλεσμα αν μπορούμε να εισέλθουμε στις σοβαρές και δυνατές αγορές της Δυτικής Ευρώπης και τις αλυσίδες.

Επομένως, λοιπόν, πρότασή μου αυτή τη στιγμή, μια που ακούει το οικονομικό επιτελείο, είναι να κάτσουμε να συζητήσουμε κατά πόσο μπορούμε να δημιουργήσουμε ένα αντίστοιχο νομοθέτημα για να οδηγήσουνε σε εμπορικές συνεργασίες τις συνεταιριστικές οργανώσεις, για να πετύχουμε τη διείσδυσή μας στις αγορές, στις ακριβές αγορές.

Αυτό το οποίο ήθελα να προσθέσω επίσης σαν διορθωτική ενέργεια, είναι, ότι με τον νόμο περί συνεταιρισμών, δίνεται η δυνατότητα να είναι μέλη των συνεταιριστικών οργανώσεων όχι μονάχα φυσικά πρόσωπα, αλλά και νομικά πρόσωπα τα οποία μπορούν να ασκούν κατά κύριο επάγγελμα την αγροτική δραστηριότητα. Μέσα από τις διατάξεις του υφιστάμενου νόμου στο άρθρο 15, δεν δίνεται η δυνατότητα να έχουν αυτές τις φοροαπαλλαγές, νομικές οντότητες που είναι μέλη συνεταιρισμών ή και συλλογικοτήτων, οι οποίοι είναι κατά κύριο επάγγελμα ή κατά κύρια δραστηριότητα αγροτικοί.

 Άρα, λοιπόν, θα πρέπει να γίνει μια πρόβλεψη, ούτως ώστε, να περιλαμβάνονται εκτός από τα φυσικά πρόσωπα και τις νομικές οντότητες, οι οποίες ειδικά πάνω από το 50% της δραστηριότητάς τους είναι παραγωγή και διακίνηση πρωτογενούς αγροτικού προϊόντος. Επίσης, θεωρώ, ότι είναι σημαντικός ο προσδιορισμός στο άρθρο 16, της συμβολαιακής σχέσης, διότι μέχρι τώρα δεν υπήρχε κάποια σχετική διάταξη εν ισχύ και ήταν κάτι άκρως απαραίτητο, το οποίο χρησιμεύει και για το Ταμείο Ανάκαμψης ιδιαίτερα στο κομμάτι της δεύτερης προκήρυξη που αφορά τον εκσυγχρονισμό του πρωτογενούς τομέα, όπου δεν είχαμε το εργαλείο που λέγεται, τι είναι συμβολαιακή σχέση, διότι δεν έχει καμία σχέση η συμβολαιακή γεωργία όπως την προσδιορίζει το υφιστάμενο νομοθέτημα με την τραπεζική συμβολαιακή που είναι γνωστή μέχρι σήμερα.

 Θεωρώ, λοιπόν, ότι είναι όλο το νομοθέτημα στη σωστή κατεύθυνση. Ευχαριστούμε εμείς σαν συνεταιριστικές οργανώσεις. Πραγματικά, ήδη, έχει αρχίσει να βελτιώνεται το κλίμα με τις πρώτες ενημερώσεις που έχουμε κάνει, για την παραμονή και την ανάπτυξη των μελών μας και θεωρώ, ότι πρέπει να προχωρήσουμε σε ένα νέο νομοθέτημα που να συμβάλλει στην εμπορική συγχώνευση, ενοποίηση, συνεργασία των συνεταιρισμών να πετύχουν μεγαλύτερα μεγέθη. Ευχαριστώ κύριε πρόεδρε, εσάς και τους Υπουργούς που συνέβαλαν σε αυτή τη κατεύθυνση.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε κύριε Γιαννακάκη. Το θέμα που θέτετε για το άρθρο 15, το έθεσα ήδη και εγώ στον αγαπητό Υφυπουργό. Θα θέσω το θέμα που αφορά φυσικά και νομικά πρόσωπα στον κ. Υπουργό, διότι και εγώ είμαι της άποψης, ότι πρέπει να ξαναδεί το Υπουργείο και την ένταξη των συγκεκριμένων νομικών προσώπων, να υπάρχει ο κτηνοτροφικός συνεταιρισμός Ιωαννίνων ο οποίος έχει θέσει και επισήμως το ζήτημα, το οποίο θα συζητήσουμε στην πορεία. Ευχαριστούμε που το θέτετε και εσείς.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Δραγασάκης Ιωάννης, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Δελής Ιωάννης , Βιλιάρδος Βασίλειος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

Το λόγο έχει ο κ. Αγγελάκης.

**ΑΝΤΩΝΙΟΣ ΑΓΓΕΛΑΚΗΣ (Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Αξιότιμε κύριε Πρόεδρε, κύριε Υπουργέ, κ. βουλευτές, σας ευχαριστώ πολύ. Είναι γεγονός, ότι η φιλοσοφία του νομοσχεδίου βρίσκεται προς αυτή την κατεύθυνση, ιδιαίτερα προς την διάσταση της στήριξης της συνεργατικότητας. Κάτι το οποίο διατυπώνουμε και στις προτάσεις μας αρκετά χρόνια της εμφύτευσης οικονομικών κλίμακας και της συνάθροισης παραγωγικών δυνάμεων.

Στα αμέσως επόμενα λεπτά, θα διατυπώσουμε ορισμένες επιμέρους επισημάνσεις αλλά και ορισμένες οριζόντιες. Οι επιμέρους επισημάνσεις, έχουν να κάνουν με τις προτάσεις τις οποίες είχαμε καταθέσει και τις παρατηρήσεις τις οποίες είχαμε καταθέσει κατά τη διάρκεια της διαβούλευσης. Οπότε, βλέπουμε για παράδειγμα στο άρθρο 3, στην παρ. β, ότι θα υπάρξει μια μείωση του ποσού όντως από τις 450.000 στις 355.000 ευρώ. Αυτό είναι κάτι θετικό για μας, γιατί οι δικές μας προτάσεις ήταν στις 350.000. Αντίστοιχα στο άρθρο 4, στην παρ. α΄, βλέπουμε ότι υπάρχει μια μείωση όντως στις 125.000 ευρώ. Στο άρθρο 5, όμως, υπάρχει μια παραμονή της διετίας, δεν τροποποιήθηκε παρέμεινε στα 3 χρόνια στο κομμάτι της εισοδήματος στη περίπτωση μετατροπής της επιχείρησης.

 Θεωρούμε ότι θα διευκόλυνε την περίμετρο των δυνητικά ωφελούμενων, αλλά θα διευκόλυνε και την συν εργατικότητα μεταξύ πολλών μικρών μονάδων και όχι μόνο μεταξύ μιας μεγαλύτερης πολύ μεγαλύτερης μονάδας και πολλών μικρότερων, οι οποίες θα μπορούσαν να απορροφηθούν ευκολότερα μέσα από αυτή τη διαδικασία.

Επίσης, το άρθρο 6, πρέπει να σημειώσουμε, ότι όντως αυξάνεται σε 125.000 ευρώ το φορολογικό όφελος, όταν ήμασταν αύξησή τους στις 150.000, οπότε αναγνωρίζουμε εδώ και μία αλλαγή -μία ακόμη αλλαγή- στο κομμάτι σε σχέση και με τις παρατηρήσεις που είχαμε καταθέσει.

Τέλος στο άρθρο 7, αποτυπώνεται επίσης και αλλαγή που ανέφερα παραπάνω, η μείωση σε 470.000 του αθροίσματος του κύκλου εργασιών τους, με βάση τις δημοσιευμένες καταστάσεις.

Αυτά όσον αφορά τα επιμέρους άρθρα μέρος των οποίων έχουν τροποποιηθεί σε συναρμογή και με τις παρατηρήσεις που και εμείς είχαμε καταθέσει και αυτό είναι κάτι το οποίο πρέπει να το τονίσουμε.

Από την άλλη πλευρά θα θέλαμε, να καταθέσουμε κάποιες οριζόντιες γενικές παρατηρήσεις, όπως αναφέραμε το νομοσχέδιο είναι μια σημαντική εξέλιξη, παραμένει ωστόσο μια εξέλιξη ανάμεσα σε ένα πλήθος πρωτοβουλιών που απαιτούνται για την κινητοποίηση της συν εργατικότητας των μικρών επιχειρήσεων. Είναι δηλαδή κατά τη γνώμη μας μια αναγκαία αλλά μη επαρκής συνθήκη. Και τι εννοούμε .

Αναλυτικότερα διαπιστώνεται και τονίζουμε και εμείς, ότι η ανάγκη, η ανάπτυξη ενός συμπληρωματικού βραχίονα υποστήριξης των πολύ μικρών επιχειρήσεων, οι οποίες είτε δεν πληρούν τα κριτήρια -όπως ακόμη και τώρα έχουν τεθεί- ο κύκλος εργασιών και εργαζόμενοι για παράδειγμα. Θεωρούμε με βάση τους υπολογισμούς μας, ότι ειδικά στο κομμάτι των πολύ μικρών επιχειρήσεων -το μεγαλύτερο κομμάτι- η πλειονότητα των επιχειρήσεων να μην μπορεί να επωφεληθεί ακόμη και από αυτές τις ρυθμίσεις.

Άρα, στα τυπικά προσόντα ένα πολύ μεγάλο κομμάτι δε θα μπορεί να ωφεληθεί, γιατί όταν μιλάμε για μικρομεσαίες, να μην ξεχνάμε, ότι οι πολύ μικρές επιχειρήσεις είναι το 96% περίπου του πλήθους των επιχειρήσεων. Άρα, μιλάμε για πάρα πολύ μικρές επιχειρήσεις και εκεί κάποιοι κύκλο εργασιών -όπως αναφέρονται- μπορεί για τις μεγαλύτερες να είναι αυτονόητη, αλλά για τις πολύ μικρές δεν είναι αυτονόητη.

Είτε δεν διαθέτουν τις επιχειρησιακές ικανότητες ακόμα κι αν τηρούν τα τυπικά κριτήρια, δεν διαθέτουν τις επιχειρησιακές ικανότητες για τη συγκρότηση συνεργατικών σχημάτων οι οποίες επίσης μπορεί να είναι αυτονόητες για μικρές ή μεσαίες επιχειρήσεις, αλλά σε πολύ μικρές επιχειρήσεις η διαχείριση ενός μικρού καταστήματος, ή μιας μικρής επιχείρησης προφανώς είναι πολύ πιο εύκολη από την διαχείριση ενός συνεργατικού σχήματος, το οποίο έχει άλλες προδιαγραφές και προϋποθέσεις.

 Γίνεται δηλαδή κατά τη γνώμη μας, η υπόθεση ότι το επίπεδο επιχειρησιακής ικανότητας ως προς τη δυνητική συν εργατικότητας στις μικρές επιχειρήσεις είναι ανεπτυγμένο. Απλά αναμένονται κάποια κίνητρα συνεργατικότητας που θα κινητοποιήσουν την υλοποίηση των συνεργατικών σχημάτων.

Από την άλλη πλευρά όμως γνωρίζουμε εμπειρικά, ότι η επιχειρησιακή ικανότητα συνεργατικότητας απαιτεί οικοδόμηση, δεν είναι δεδομένη. Δεν αποτελεί, λοιπόν, μια απλή διαδικασία ιδιαίτερα για τις πολύ μικρές επιχειρήσεις και συνεπώς η ανάπτυξη των συνεργασιών δεν είναι μόνο ζήτημα κινήτρων, αλλά και θέμα επιχειρησιακών μηχανισμών υποστήριξης.

Η ΓΣΕΒΕΕ με τη συνεργασία και με τους εταίρους που εστιάζουν στη στήριξη των μικρών επιχειρήσεων μπορούν να αναπτύξουν το υπηρεσιακό σκέλος αυτό –είτε ανεπτυγμένο μηχανισμό υποστήριξης των συνεργατικών σχημάτων σε επίπεδο πολύ μικρών επιχειρήσεων, στο παρελθόν έχουμε συζητήσει με την ΕΣΕΕ για το συγκεκριμένο που είναι ανάγκη.

Επίσης εστιάζουμε στην υποστήριξη των πολύ μικρών επιχειρήσεων, άρα, μια σχετική νομοθετική πρόβλεψη είναι ένα βασικό βήμα, αλλά χρειάζεται και μια υπηρεσιακή διάσταση η οποία επίσης, θα μπορούσε να συνδεθεί όπως αναφέρθηκε, από τον κ. Λαμπρόπουλο, μέσα από την αξιοποίηση εργαλείων, χρηματοδοτικών εργαλείων, που τα επόμενα χρόνια –ήδη- βρίσκονται σε τροχιά υλοποίησης.

Επομένως διαπιστώνουμε, ότι ακολουθείται μια καθιερωμένη και σημαντική προσέγγιση σε μεγάλο βαθμό που βασίζεται στην ανάγκη δημιουργίας νέων επιχειρηματικών σχημάτων, νέων νομικών μορφών.

Θα μπορούσε όμως η διαμόρφωση ενός επιχειρησιακού βραχίονα, να βοηθήσει και τη δυνατότητα ανοικτών συνεργατικών σχημάτων ,όχι απαραίτητα με τη δημιουργία νέων νομικών οντοτήτων, ανοιχτά καινοτόμων επιχειρηματικών μοντέλων, που δεν βασίζονται απαραίτητα στη δημιουργία, τις συγχωνεύσεις δηλαδή νέων νομικών μορφών.

 Είναι, λοιπόν, σημαντικό η ενίσχυση της συνεργατικότητας ιδιαίτερα στο επίπεδο των πολύ μικρών επιχειρήσεων και κρίνεται σκόπιμο να λάβει υπόψη της και άλλες μορφές συνεργασίας και νέες μορφές κινήτρων ανάμεσα σε διαφορετικά νομικά πρόσωπα.

Τέλος, να κλείσουμε με τη γεωγραφική διάσταση. Στο βαθμό που θα μπορούσε να θεωρηθεί εφικτό θα μπορούσε να επεξεργαστεί η πιθανότητα ενός σεναρίου περαιτέρω υποστήριξης, διαβαθμισμένης υποστήριξης και ενισχυμένης υποστήριξης μειονεκτουσών πιθανά αναπτυξιακών περιοχών, όπου υπάρχει ακόμα μεγαλύτερη ανάγκη για την ανάπτυξη συνεργατικών σχημάτων. Και εκεί μπορεί να συνδεθεί επίσης με θέσεις εργασίας, κοινωνική και οικονομική συνοχή και περιφερειακή ανάπτυξη.

 Θεωρούμε ότι οι παραπάνω επισημάνσεις και βελτιώσεις θα βοηθήσουν περαιτέρω τη συμμετοχή των πολύ μικρών και μικρών επιχειρήσεων στις διατάξεις του νομοθετήματος διευρύνοντας τον ορίζοντα εφαρμογής και επιλεξιμότητας των επιχειρήσεων αυτών αναφορικά με τα επί μέρους άρθρα.

]Σας ευχαριστούμε πάρα πολύ και παραμένουμε στη διάθεσή σας για την επεξεργασία των παραπάνω προτάσεων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ.

Το λόγο έχει ο κ. Εμμανουήλ Μανιούδης, Οικονομικός Αναλυτής της Ελληνικής Συνομοσπονδίας Εμπορίου και Επιχειρηματικότητας.

**ΕΜΜΑΝΟΥΗΛ ΜΑΝΙΟΥΔΗΣ (Οικονομικός Αναλυτής της Ελληνικής Συνομοσπονδίας Εμπορίου και Επιχειρηματικότητας, ΕΣΕΕ):** Ευχαριστώ πολύ, κύριε Πρόεδρε. Να σας ευχαριστήσουμε ως ΕΣΕΕ για την πρόσκληση. Να καλησπερίσω εσάς, τις κυρίες και τους κυρίους βουλευτές, τον κύριο Υπουργό και τους συναδέλφους σας.

Ως ΕΣΕΕ θεωρούμε ότι το νομοσχέδιο είναι μια σημαντική πρωτοβουλία, καθώς διαμορφώνει το αναγκαίο θεσμικό περιβάλλον για τη δημιουργία εταιρικών μετασχηματισμών, για τη δημιουργία clusters, για την ενδυνάμωση των συνεργασιών μεταξύ micro, μικρών και μεσαίων επιχειρήσεων.

Συνδέεται με το Ταμείο Ανάκαμψης, το οποίο έτσι κι αλλιώς προβλέπει τη μεταρρύθμιση του επιχειρηματικού περιβάλλοντος, την απλοποίηση του επιχειρηματικού περιβάλλοντος και τη συνακόλουθη μείωση του συναλλακτικού κόστους για τη δημιουργία τελικά μεγαλύτερων επιχειρηματικών σχημάτων.

Σε επίπεδο ελληνικής οικονομίας η ενδυνάμωση της επιχειρηματικότητας είναι μια κρίσιμη προϋπόθεση για την προσαρμογή στην Ευρωπαϊκή Πράσινη Συμφωνία, αλλά και στην ψηφιακή στρατηγική που απορρέει από τους αναπτυξιακούς πυλώνες της Ευρωπαϊκής Ένωσης.

Η λογική του νομοσχεδίου ακούστηκε. Είναι σε ένα βαθμό συμβατική, ορθόδοξη, τοποθετεί, δηλαδή, τον παράγοντα του μεγέθους ως έναν κρίσιμο παράγοντα για την ανάπτυξη της επιχειρηματικότητας. Άλλωστε και οι στόχοι για τις συνεργασίες, τις συγχωνεύσεις, τις εξαγορές αποτυπώνονται στον Άξονα 4.7 του Ελλάδα 2.0 του Ταμείου Ανάκαμψης. Ενδεικτικά ενίσχυση παραγωγικότητας, ενίσχυση ανταγωνιστικότητας, αύξηση εισοδημάτων, δημιουργία θέσεων εργασίας. Όλα αυτά αποτυπώνονται στον άξονα 4.7. Είναι λογικό να τοποθετείται σαν «πολιορκητικός κριός», ας μου επιτραπεί η έκφραση, ο παράγοντας του μεγέθους, αλλά θα μπορούσαν να προβλέπονται και περισσότερο ανοιχτά και πλουραλιστικά κίνητρα για περισσότερο ανοικτά και πλουραλιστικά συνεργατικά σχήματα, όπως είναι, ενδεχομένως, δίκτυα μεταξύ αυτοαπασχολούμενων που αποτελούν, όπως ξέρουμε, έναν κύριο, έναν κρίσιμο κρίκο στον παραγωγικό κοινωνικό ιστό της ελληνικής οικονομίας.

Σε σχέση με το νομοσχέδιο πολλά από αυτά που εμείς θεωρούμε ως επεξεργασίες ακούστηκαν και από τον κ. Λαμπρόπουλο και από τον κ. Αγγελάκη. Και ο ΕΒΕΑ δηλαδή και η ΓΣΕΒΕ τα έβαλαν σε μία σειρά που και εμείς κινούμαστε προς αυτή την κατεύθυνση.

 Θεωρούμε υψηλό το ποσοστό του 150% όπως προβλέπεται στο άρθρο 2. Θεωρούμε ότι ο παράγοντας της τριετίας, ενδεχομένως, να δημιουργήσει κλυδωνισμούς λόγω του ασταθούς οικονομικού περιβάλλοντος που βιώνει η ελληνική οικονομία και η διεθνής οικονομία την τελευταία διετία, οπότε θα μπορούσε ενδεχόμενα να αντικατασταθεί από μια πενταετία.

Στο άρθρο 3 θα εστιάσω σε δύο σημεία. Το ένα σημείο είναι τα 375.000 ευρώ που αποτελεί το άθροισμα του κύκλου εργασιών της μετασχηματισμένης οντότητας και το άλλο είναι το κριτήριο με τους 9 εργαζόμενους. Ακούστηκε από τους συναδέλφους προηγουμένως. Αντιλαμβανόμαστε τη λογική του νομοσχεδίου να μετατρέψει τις micro επιχειρήσεις σε μικρές και τις μικρές σε μεσαίες. Είναι θετικό ότι μειώθηκε το όριο του κύκλου εργασιών σε σχέση με το προηγούμενο σχέδιο νόμου από τις 450.000 στις 375.000. Θεωρούμε ότι θα πρέπει να κατέβει στις 350.000, όπως είχαμε προτείνει στην αρχική εκδοχή του νομοσχεδίου. Η προϋπόθεση των 9 εργαζομένων που εισάγεται σε σχέση με το προηγούμενο σχέδιο νόμου -είναι μια καινοτομία σε σχέση με το προηγούμενο σχέδιο νόμου- νομίζω ότι αναιρεί σε ένα βαθμό τη μείωση του ορίου στον κύκλο εργασιών και θα πρέπει να αντιληφθούμε τη διάσταση αυτή στο κομμάτι των κινήτρων που παρέχονται. Και εδώ βέβαια θεωρούμε ότι το 150% είναι υψηλό.

Σε σχέση με το άρθρο 4 είναι καλό ότι μειώθηκε το συνολικό κεφάλαιο σε 125.000 ευρώ. Θα μπορούσε να κατέβει στις 100.000 για να λειτουργήσει ως ένα επιπρόσθετο κίνητρο για τις συνεργασίες.

Βέβαια σε σχέση με το άρθρο 5, όπου αναφέρεται σαν βασική προϋπόθεση ότι η νέα επιχείρηση θα πρέπει να τηρεί λογιστικά αρχεία με το διπλογραφικό σύστημα, θεωρούμε ότι αυτή η προϋπόθεση μπορεί να αποσυρθεί μιας και εμπεριέχεται ουσιαστικά στην προϋπόθεση γ).

Σε σχέση με τις οριζόντιες προτάσεις που ακούστηκαν και από τη ΓΣΕΒΕΕ, θεωρούμε και εμείς, ότι το σχέδιο νόμου θα πρέπει να εντάξει στη λογική του, όσο αυτό είναι δυνατό, την περιφερειακή τοπική διάσταση, καθώς τα κίνητρα είναι πολύ σημαντικά, ειδικά στις μειονεκτούσες περιοχές, για λόγους οικονομικής γεωγραφίας, για λόγους περιφερειακής ανάπτυξης, για λόγους κοινωνικής συνοχής.

Είναι απαραίτητο, είναι κρίσιμο, στο επίκεντρο της κρίσης, υγειονομικής και ενεργειακής, να διαμορφωθούν οι μηχανισμοί μιας τοποκεντρικής προσέγγισης για την περιφερειακή ανάπτυξη. Kαι νομίζω, ότι η λογική του νομοσχεδίου που εντάσσει στη φιλοσοφία πια της ελληνικής οικονομίας, τα clusters, τις συνεργασίες, μπορεί να βάλει και αυτή την παράμετρο στη φιλοσοφία του. Και βέβαια, θα μπορούσε, να προβλέπει ένα μηχανισμό υποστήριξης των συνεργατικών σχημάτων, γιατί το κοινωνικό κεφάλαιο, η συνεργατική κουλτούρα στην Ελλάδα, έχει περάσει από διακυμάνσεις- τα είπε και ο κ. Γιαννακάκης, που τα γνωρίζει καλά με τους αγροτικούς συνεταιρισμούς - αλλά αυτό διαχέεται στο σύνολο του παραγωγικού ιστού.

Θεωρούμε και εμείς, λοιπόν, ότι είναι σημαντικό να διαμορφωθεί ένας μηχανισμός υποστήριξης, που μπορούμε να μετέχουμε και εμείς ως ΕΣΕΕ, όπως ανέφερε και η ΓΣΕΕ και να συμβάλουμε μέσα από αυτόν τον παράλληλο μηχανισμό, στον επιτυχή βηματισμό του νομοσχεδίου συνολικά, που όπως είπα και στην αρχή, είναι προς τη σωστή κατεύθυνση.

Σας ευχαριστούμε πάρα πολύ και για την πρωτοβουλία αλλά και για την πρόσκληση.

**ΣΤΑΥΡΟΣ ΚΑΛΟΓΑΝΝΗΣ (Πρόεδρος της Επιτροπής) :** Κι εμείς σας ευχαριστούμε.

Έχουμε ολοκληρώσει με τους εκπροσώπους των φορέων που είχαμε προσκαλέσει. Θα περάσουμε τώρα και θα δώσουμε το λόγο στους Εισηγητές και τους Ειδικούς Αγορητές, για διευκρινίσεις και ερωτήσεις.

Το λόγο έχει η Εισηγήτρια της Πλειοψηφίας, κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας) :** Ευχαριστώ πολύ κ. Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θα ήθελα να ευχαριστήσω κι εγώ με τη σειρά μου τους φορείς που μίλησαν στην Επιτροπή για το νομοσχέδιο. Από τα σχόλια και τις παρατηρήσεις τους, μπορεί να βγάλουμε το συμπέρασμα ότι το νομοσχέδιο ανταποκρίνεται στις σύγχρονες συνθήκες και ότι με τις διατάξεις του δίνει γενναία και σημαντικά φορολογικά κίνητρα και για τον μετασχηματισμό των εταιρειών και γενικά, για τις συνεργασίες.

Είναι πιστεύω απαραίτητο, οι επιχειρήσεις να διευκολυνθούν στο να επιδιώξουν συνεργασίες, ώστε να υπάρξει αλλαγή στο μέγεθός τους και να γίνει αξιοποίηση των οικονομιών κλίμακας που θα προκύψουν.

Ακούσαμε τις παρατηρήσεις τους και πιστεύω, ότι και το Υπουργείο Οικονομικών θα δει τα θέματα που έχουν τεθεί και εφόσον συντρέχουν οι προϋποθέσεις για βελτιώσεις, αυτές θα γίνουν. Άλλωστε είναι εδώ και ο κ. Σταϊκούρας και ο κ. Βεσυρόπουλος. Επομένως, σε κάθε περίπτωση, η παρούσα Κυβέρνηση είναι δίπλα στους πολίτες και στις επιχειρήσεις, ώστε να μπορούμε με αυτοπεποίθηση να ενισχύσουμε την οικονομία μας.

Σας ευχαριστώ πολύ.

**ΣΤΑΥΡΟΣ ΚΑΛΟΓΑΝΝΗΣ (Πρόεδρος της Επιτροπής) :** Κι εμείς ευχαριστούμε πολύ.

Το λόγο έχει η Εισηγήτρια της Μειοψηφίας, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας) :** Σας ευχαριστώ κύριε Πρόεδρε.

Θα ήθελα να διαβάσω κάτι από την διαβούλευση που είχε γράψει το Βιοτεχνικό Επιμελητήριο Αθήνας : «Δεν είμαστε αντίθετοι στην προοπτική συνεργασίας μεταξύ επιχειρήσεων, ακόμη και συγχωνεύσεων. Όμως, για να επιτευχθεί κάτι τέτοιο, χρειάζεται ένα σημαντικό διάστημα προετοιμασίας και προσαρμογής στα νέα δεδομένα. Δεν μπορεί να πάμε σε αλλαγή του παραγωγικού μοντέλου άμεσα, καθώς κάτι τέτοιο θα σημάνει και το τέλος για πάρα πολλές επιχειρήσεις».

Παρακάτω αναφέρει : «Αν η Κυβέρνηση αδιαφορήσει για τις μικρότερες επιχειρήσεις και εστιάσει στην ενίσχυση των μεγαλύτερων, θα δούμε δραματικές συνέπειες στην επιχειρηματικότητα και την οικονομία, με σημαντικότερη την αύξηση των ποσοστών ανεργίας. Ό, τι πρέπει να γίνει, πρέπει να σχεδιαστεί προσεκτικά».

Και τελειώνει : «Η μικρομεσαία επιχειρηματικότητα αποτελεί το 95% της ελληνικής επιχειρηματικότητας».

Θα ήθελα να ρωτήσω στον εκπρόσωπο του ΕΒΕΑ, τον κύριο Λαμπρόπουλο, πόσο εφικτό είναι να επιτευχθούν μετασχηματισμοί και συνεργασίες από τις μικρές και πολύ μικρές επιχειρήσεις κάτω των 9 εργαζομένων, που όπως ακριβώς αναφέρει, είναι πάνω από το 95% της ελληνικής επιχειρηματικότητας.

Επίσης, όσον αφορά στον κ. Αγγελάκη και στον εκπρόσωπο της ΕΣΣΕ, τον κ. Μανιούδη, που ανέφεραν, ότι η δυνατότητα για να γίνουν όλοι αυτοί οι μετασχηματισμοί και οι συνεργασίες, υπάρχει πρόβλημα με τις επιχειρησιακές ικανότητες που δεν τις διαθέτουν οι μικρές και πολύ μικρές επιχειρήσεις. Όπως, επίσης, δεν διαθέτουν και τους επιχειρησιακούς μηχανισμούς υποστήριξης.

Σε αυτή την περίπτωση, η δομή στήριξης των μικρομεσαίων επιχειρήσεων είχε νομοθετηθεί από την Κυβέρνηση του ΣΥ.ΡΙΖ.Α. και τον Ιούνιο του 2019 έγινε η πρώτη συνεδρίαση του επιτελικού οργάνου της, στο οποίο συμμετείχαν εκπρόσωποι της Κεντρικής Διοίκησης, του Υπουργείου Ανάπτυξης, Πρόεδροι της Κεντρικής Ένωσης Επιμελητηρίων, της Γενικής Συνομοσπονδίας Επαγγελματιών, Βιοτεχνών, Εμπόρων Ελλάδας, της Ελληνικής Συνομοσπονδίας Επιχειρήσεων Ελλάδας και του Εθνικού Κέντρου Τεκμηρίωσης για τη λειτουργία της δομής και εγκρίθηκε ένα ποσό 15.000.000 ανά έτος, για τρία έτη από το Πρόγραμμα Δημοσίων Επενδύσεων.

Βέβαια έχει παγώσει όλο αυτό απ’ ότι γνωρίζω από την κυβέρνηση της Νέας Δημοκρατίας. Πόσο θα μπορούσε να εξυπηρετήσει στη συγκεκριμένη φάση αν υπήρχε η δομή στήριξης των μικρομεσαίων επιχειρήσεων και υπήρχε η ανάλογη χρηματοδότηση.

Στον κύριο Γιαννακάκη της ΕΘΕΑΣ. Καταρχήν, η τήρηση βιβλίων ξεκίνησε από το 2014 με νομοθεσία του 2013 για τους αγρότες.

Πάμε τώρα στο νομοσχέδιο που συζητάμε. Στο συγκεκριμένο νομοσχέδιο προβλέπει στους αγρότες κατά κύριο επάγγελμα μέλη συνεταιρισμών, κίνητρο απαλλαγής καταβολής το 50% του φόρου εισοδήματος και το ίδιο και στους αγρότες που έχουν συνάψει συμβάσεις με αγοραστή τη λεγόμενη συμβολαιακή γεωργία. Αν συμφωνείτε ότι υπάρχει το ίδιο ποσοστό και στις δύο περιπτώσεις. Κατά την άποψή μας αποδυναμώνει τα συνεταιριστικά σχήματα η ίδια αντιμετώπιση. Θα ήθελα και τη δική σας άποψη. Φοβόμαστε μήπως ανοίγει η κερκόπορτα. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς την κυρία Παπανάτσιου. Το λόγο έχει ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ κύριε Πρόεδρε. Δεν έχουμε κάποιο ιδιαίτερο σχόλιο να κάνουμε. Παρακολουθούμε με πολλή προσοχή τις τοποθετήσεις των φορέων. Απλώς μια διαπίστωση, θλιβερή διαπίστωση κύριε Πρόεδρε κυρίως για τους αυτοαπασχολούμενους, γιατί στη συζήτηση που έχει γίνει μέχρι τώρα και έχει επί σχεδόν μία ώρα, δεν υπάρχουν αυτοί οι άνθρωποι, οι αυτοαπασχολούμενοι μικροεπιχειρηματίες οι οποίοι έχουν και τα μεγαλύτερα και τα σοβαρότερα προβλήματα που πολλές φορές αυτά αγγίζουν ακόμα και τα όρια της επαγγελματικής τους επιβίωσης. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ πολύ κ. Δελή. Θέλω να επαναλάβω, το είπα και χθες, ότι εκλήθησαν όλοι οι φορείς που προτάθηκαν από όλες τις παρατάξεις και οι εκπρόσωποί του σήμερα είναι όλοι εδώ. Θα περάσουμε στον Ειδικό Αγορητή της Ελληνικής Λύσης, τον κ. Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε. Κατ’ αρχήν θα ήθελα και εγώ να ευχαριστήσω εκ μέρους της Ελληνικής Λύσης τους φορείς για την παρουσία τους εδώ.

Έχουμε μερικές μόνο ερωτήσεις. Η πρώτη είναι στο ΤΕΕ. Αναφέρθηκε αναλυτικά στο άρθρο 3, αλλά αυτό που εγώ τουλάχιστον δεν κατάλαβα, είναι το τι ακριβώς προτείνει όσον αφορά το συγκεκριμένο νομοσχέδιο.

Η δεύτερη είναι στο ΣΕΒ. Αναφέρθηκε στο ότι το νομοσχέδιο αν κατάλαβα καλά βοηθάει στη μεγέθυνση των επιχειρήσεων. Ταυτόχρονα όμως είπε, ότι δίνει κίνητρα για να μείνουν οι μικρομεσαίες επιχειρήσεις μικρομεσαίες. Εδώ θα ήθελα να καταλάβω ακριβώς ποια είναι η δικιά τους σκέψη. Κατά την άποψή μας βέβαια, αυτό που λείπει, αυτό που χρειάζονται οι Ελληνικές επιχειρήσεις είναι περισσότερο η άνοδος της ανταγωνιστικότητάς τους η οποία δεν εξαρτάται μόνο από το μέγεθός τους και ούτε από τις οικονομίες κλίμακος που βλέπουμε στο νομοσχέδιο. Θα ήθελα να τον ρωτήσω λοιπόν, εάν θεωρεί πως το συγκεκριμένο νομοσχέδιο βοηθάει στην άνοδο της ανταγωνιστικότητας των Ελληνικών επιχειρήσεων.

Μια μικρή ερώτηση για το ΕΒΕΑ. Εάν θεωρεί σωστή τη διάταξη για το franchising, ποιους ακριβώς βοηθάει και πώς τους βοηθάει. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε κ. Βιλιάρδο. Το λόγο έχει, ο Ειδικός Αγορητής του ΜέΡΑ25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ κύριε Πρόεδρε. Ευχαριστώ πρώτα απ’ όλα για την ενημέρωση. Θα ήθελα να έχω ένα σχόλιο από τον κ. Γιαννακάκη, τον Αντιπρόεδρο της Ένωσης Αγροτικών Συνεταιρισμών, όσο αφορά το θέμα της Κοινής Αγροτικής Πολιτικής. Υπάρχει η πολιτική βούληση στην Ευρώπη να έχουμε αυτάρκεια ή στο τέλος ημέρας να εισάγουμε όλα από παντού και δεν θα παράγουμε τίποτα όπως βλέπουμε στην Ελλάδα; Διότι, όταν επιδοτήσεις εκτάσεις ή αριθμούς ζώων, ουσιαστικά καταστρέφεις τον πρωτογενή τομέα. Τουλάχιστον αυτό που βλέπουμε στην Κρήτη απ’ όπου είμαι.

Δεύτερη ερώτηση-τοποθέτηση για τον κύριο Μανιούδη. Ανέφερε -πολύ σωστά και συμφωνώ απόλυτα- την περιφερειακή τοπική διάσταση. Θα θέλαμε, αν μπορείτε, να μας εξηγήσετε περαιτέρω τι εννοείτε και πώς μπορεί αυτό να αναπτυχθεί περαιτέρω ή να ενσωματωθεί στο νόμο.

Επίσης, θα είχα ερωτήσεις και προς τους κυρίους Υπουργούς, αλλά δεν θέλω να τονίσω το εξής, το οποίο για μένα είναι παράλογο και αντιφατικό πράγμα. Κύριοι Υπουργοί, από τη μια μεριά, είχαμε μια τεράστια επιχείρηση στην Ελλάδα, τη ΔΕΗ, που την κομματιάσαμε, τη διαλύσαμε και την ξεπουλήσαμε. Και τώρα λέμε «μικρές επιχειρήσεις, ενωθείτε για να μεγαλώσετε και να γίνετε ανταγωνιστικές». Αυτά τα δύο, για έναν απλό πολίτη, δεν συνάδουν.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, κύριε Λογιάδη. Θα επανέλθουμε στους εκπροσώπους των φορέων, ώστε να δώσουν απαντήσεις. Κύριε Ξηρογιάννη, ορίστε.

**ΓΕΩΡΓΙΟΣ ΞΗΡΟΓΙΑΝΝΗΣ (Αναπληρωτής Γενικός Διευθυντής του Συνδέσμου Επιχειρήσεων και Βιομηχανιών (ΣΕΒ)):** Ευχαριστώ, κύριε Πρόεδρε.

Δύο μικρά σχόλια:

Το ένα είναι κατά πόσο βοηθάει το νομοσχέδιο στην ανταγωνιστικότητα.

Το νομοσχέδιο είναι προϋπόθεση ανταγωνιστικότητας, αλλά από μόνο του δεν δίνει όλες τις απαντήσεις. Δίνει, όμως, την αρχή και αυτό πρέπει να το πούμε. Είναι, λοιπόν, μια πολύ καλή βάση για βελτίωση της ανταγωνιστικότητας, προφανώς συμπληρωματικά με άλλα μέτρα, όπως το ΕΣΠΑ, ο αναπτυξιακός νόμος, το Ταμείο Ανάκαμψης, απ’ όπου θα έρθει και θα ολοκληρωθεί το παζλ. Και αυτή είναι μια πολύ σαφής πεποίθηση που έχουμε.

Το δεύτερο, τώρα. Να αποσαφηνίσω ότι υπάρχουν μέσα ένα ή δύο πλαφόν, δύο όρια. Το ένα είναι με το τελικό ύψος σε ευρώ της φορολογικής απαλλαγής που δίδεται. Διότι δεν είναι 30% μείωση φόρου, αλλά 30% μέχρι τα 500 χιλιάρικα. Νομίζουμε ότι αυτό ευνοεί τις συνεργασίες και τις συγχωνεύσεις μικρότερων επιχειρήσεων, καθότι όσο ανεβαίνουν οι επιχειρήσεις, ανεβαίνει και σε απόλυτα νούμερα, σε ευρώ, η φορολογική διευκόλυνση που μπορεί να δοθεί.

Και μια δεύτερη διάταξη που υπάρχει -στο άρθρο 3, αν δεν με απατά η μνήμη μου- για το ότι η αξιοποίηση της φορολογικής απαλλαγής γίνεται με την προϋπόθεση ότι οι μετασχηματιζόμενη επιχείρηση παραμένει μικρομεσαία. Άρα, δύο μεσαίες επιχειρήσεις, όταν συγχωνευτούν και γίνουν μεγάλες, δεν μπορούν να λάβουν όλα αυτά τα κίνητρα. Αυτό είναι λίγο αποτρεπτικό στο να διευκολύνουμε τις επιχειρήσεις να αποκτήσουν μεγαλύτερο μέγεθος, πάνω από το όριο του μεσαίου που έχουν σήμερα.

Αυτά θα πρέπει να τα δει πάλι το αρμόδιο Υπουργείο, έτσι ώστε να έχουμε μια ταχύτερη μεγέθυνση των ελληνικών επιχειρήσεων.

Συνοψίζω, όμως, για αποφυγή κάποιων παρεξηγήσεων. Είναι μια σωστή βάση. Τίθενται οι βάσεις ανταγωνιστικότητας και μεγέθυνσης των επιχειρήσεων.

Περιμένουμε να δούμε και τα υπόλοιπα μέτρα και προγράμματα που έχει εξαγγείλει η Κυβέρνηση να υλοποιούνται, για να έχουμε την καλύτερη δυνατή εικόνα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Ξηρογιάννη. Το λόγο έχει ο κ. Λαμπρόπουλος από το ΕΒΕΑ.

**ΧΑΡΙΛΑΟΣ ΛΑΜΠΡΟΠΟΥΛΟΣ (Σύμβουλος Δ.Σ. του Εμπορικού και Βιομηχανικού Επιμελητηρίου Αθηνών (ΕΒΕΑ)):** Ευχαριστώ, κύριε Πρόεδρε.

Άκουσα προσεκτικά τις παρατηρήσεις και τα σχόλια. Να έρθω στο σχόλιο της κυρίας Παπανάτσιου για τις εταιρείες που απασχολούν λιγότερα από 9- 10 άτομα.

Η αλήθεια είναι ότι υπάρχει ενδιαφέρον γι’ αυτές τις πολύ μικρές επιχειρήσεις. Ο λόγος είναι απλός. Διότι, στην ουσία, απασχολούν σχεδόν τον έναν από τους δύο εργαζόμενους στην πατρίδα μας. Άρα, θα πρέπει να δοθεί ιδιαίτερη έμφαση σε αυτές τις επιχειρήσεις.

Το νομοσχέδιο αυτό -όπως είπαμε- είναι σαφέστατα προς τη θετική κατεύθυνση και συμβάλλει προς την ενίσχυση και ενδυνάμωση επιχειρηματικών σχημάτων μέσω συνεργασιών. Το κλειδί, βεβαίως, για εμάς -και νομίζω ότι το έθεσα εκ μέρους του ΕΒΕΑ- είναι ότι θα πρέπει να υπάρξει σαφής και επαρκής ενημέρωση αυτής της καθόλα θετικής πρωτοβουλίας, για να μπορέσουν να επωφεληθούν όσο το δυνατόν περισσότερες ελληνικές επιχειρήσεις. Επίσης, να ενημερωθούν έγκαιρα και έγκυρα, από θεσμικούς φορείς και από αυτούς που εκπροσωπούνται σήμερα, αλλά και από άλλους που δεν είναι παρόντες στη σημερινή συνάντηση.

Το θεωρούμε πάρα πολύ σημαντικό. Όπως επίσης, θεωρούμε πολύ σημαντικό, ιδιαίτερα για αυτή την ομάδα των επιχειρήσεων, τις πολύ μικρές δηλαδή επιχειρήσεις, που απασχολούν λιγότερα από δέκα άτομα, να έχουν πρόσβαση σε πιο διευρυμένη παροχή χρηματοδότησης. Δηλαδή, να τους δοθούν οι ευκαιρίες κλιμάκωσης. Επίσης, αυτό θα επιτευχθεί, όπως τονίζουμε και το πιστεύουμε ακράδαντα, μέσω και της ουσιαστικής επένδυσης στην κατάρτιση και στην εμφανή ειδίκευση και στην αναβάθμιση του προσωπικού τους. Ας είναι και λίγο. Δεν είναι εκεί το θέμα. Το θέμα είναι να μπορέσει να επανακαταρτιστεί το προσωπικό, να κάνει το λεγόμενο reskilling και upskilling που χρειάζεται και βεβαίως, να δοθούν και με αυτό τον τρόπο και κίνητρα για να ενσωματώσουν περισσότερη έρευνα και καινοτομία στο επιχειρηματικό τους μοντέλο, το οποίο θα μπορέσει να τους οδηγήσει προς πιο πετυχημένες συνεργασίες.

Αναφορικά με το θέμα του franchising που ρώτησε ο κύριος Βιλιάρδος, εμείς τονίζουμε, δεν είμαι πρόχειρος αυτή τη στιγμή να σας δώσω την πλήρη ανάλυση που κάναμε εσωτερικά, αλλά η αλήθεια είναι, ότι θεωρούμε, ότι είναι σημαντικό να μπορεί να ενθαρρύνονται ιδιαίτερα επιτυχημένες μορφές συνεργασίας, δηλαδή, δοκιμασμένα μοντέλα όπως αυτό είναι η συμβολαιακή γεωργία. Βέβαια αναφέρθηκε ο κ. Γιαννακάκης ως ειδικότερος πάνω σ ’αυτό και είπε και για τα κριτήρια που εφαρμόζονται εκεί, αλλά και οι άλλες μορφές franchising, που ένας επιχειρηματίας μπορεί να επεκτείνει και να χρησιμοποιήσει ένα επιτυχημένο μοντέλο.

Ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Λαμπρόπουλο. Το λόγο έχει ο κ. Κωνσταντόπουλος.

**ΓΕΩΡΓΙΟΣ ΚΩΝΣΤΑΝΤΟΠΟΥΛΟΣ (Πρόεδρος του Συνδέσμου Εξαγωγέων Βορείου Ελλάδος (ΣΕΒΕ) ):** Ευχαριστώ κύριε Πρόεδρε. Και μόνο το ότι το ελληνικό νομοθετικό σώμα και η Επιτροπή σας ασχολείται με τα clusters και τη συνεργασία των μικρομεσαίων επιχειρήσεων σημαίνει πολλά και είναι μια αρχή. Εγώ θα ήθελα επί του πρακτέου, μια που είναι και οι Υπουργοί μας εκεί, να πω, ότι είναι καλά όλα αυτά φυσικά, αλλά να ενισχύσουμε λίγο και τα Υπουργεία με ειδικούς ελεγκτές αξιολογητές, όλων αυτών τα οποία θα υποβάλλουν. Γιατί το να αποταθούμε πάλι σε ορκωτούς λογιστές και σε ορκωτούς λογιστές και σε ειδικούς μηχανικούς, συνεπάγεται τεράστιο κόστος και θέλω να πω αυτό το οποίο θέλουν όλα τα μέλη φυσικά, η ενίσχυση των αρμόδιων Υπουργείων με ειδικούς ελεγκτές, αξιολογητές όλων των προτάσεων που υποβάλλονται.

Σας ευχαριστώ και πάλι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Κωνσταντόπουλο. Το λόγο έχει ο κ. Αγγελάκης.

**ΑΝΤΩΝΙΟΣ ΑΓΓΕΛΑΚΗΣ (Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ) ):** Ευχαριστώ κύριε Πρόεδρε.

Θα απαντήσω στο ερώτημα που τέθηκε. Ναι, οι συνεργασίες, παρότι είναι πολύ σημαντικό, όπως αναφέρθηκε, να συζητάμε πλέον τόσο εκτεταμένα και τόσο θεσμικά για το κομμάτι της συνεργατικότητας και αυτό πρέπει να το αναγνωρίσουμε. Οι συνεργασίες δεν είναι μόνο νομοθετικό ζήτημα. Οπότε θα απαντήσω λέγοντας, ότι θεωρούμε και βάσει των εκτιμήσεων μας, διότι δουλεύουμε αρκετά χρόνια πάνω στο κομμάτι της έρευνας για συνεργατικά σχήματα στην Ελλάδα και της υποστήριξης συνεργατικών σχημάτων, οικοδόμησης συνεργατικών σχημάτων σε διάφορους κλάδους, οπότε έχουμε μια εμπειρική γνώση πάνω σε αυτό, όπως και άλλοι φορείς φυσικά. Μπορώ να σας πω με σχετική βεβαιότητα, ότι η έλλειψη επιχειρησιακών ικανοτήτων στις πολύ μικρές επιχειρήσεις, αλλά και η περιορισμένη πρόσβαση σε χρηματοδότηση, θα εμποδίσει την εκτεταμένη αξιοποίηση αυτού του εργαλείου. Άρα, με άλλα λόγια, το νομοθετικό αυτό εργαλείο, παρότι είναι προς τη σωστή κατεύθυνση, βασίζεται σε μια παραδοχή, όπως προανέφερα. Γίνεται με την παραδοχή ύπαρξης των ικανοτήτων αυτών. Οι ικανότητες αυτές υπάρχουν εκεί έξω και απλώς έρχονται κάποια κίνητρα να τις ενδυναμώσουν, να τις ευαισθητοποιήσουν, να τις ενεργοποιήσουν. Εμείς γνωρίζουμε εμπειρικά, ότι αυτές οι ικανότητες δεν υπάρχουν εκεί έξω. Οπότε, χρειαζόμαστε μια πιο εκτεταμένη, πιο δραστική προσέγγιση, η οποία να συνδυάσει και επιχειρησιακές ικανότητες μαζί με συμβουλευτική καθοδήγηση, για παράδειγμα, πώς να χτίσουμε ένα συνεργατικό σχήμα και πρόσβαση στη χρηματοδότηση, μέσα από τα κατάλληλα αντίστοιχα εργαλεία, τα οποία, πολλές φορές, λείπουν, ή μάλλον, δεν φτάνουν στις πολύ μικρές επιχειρήσεις. Επομένως, η δομή υποστήριξης επιχειρήσεων που αναφέρθηκε και στην οποία συμμετείχαμε και εμείς ως φορέα, προφανώς, όχι απλώς θα βοηθούσε, είναι βασική προϋπόθεση για την πλήρη αξιοποίηση νομοθετημάτων, όπως αυτό που συζητάμε. Είναι βασική προϋπόθεση.

Επομένως, θεωρούμε και ευελπιστούμε ότι αυτό θα εισακουστεί και στα πολλά χρηματοδοτικά εργαλεία, τα οποία είναι, πλέον, διαθέσιμα. Θα βρεθεί έστω κάποιος χώρος, κάποιος μικρός χώρος ή μεγαλύτερος, που θα μπορούσε να προβλέψει την τεχνική υποστήριξη, την τεχνική βοήθεια, ουσιαστικά, προς αυτές τις επιχειρήσεις, ώστε να πάμε προς μια μεγέθυνση και στο χαμηλότερο κομμάτι, του 1 έως 9 εργαζόμενοι.

Σύμφωνα με εκτιμήσεις μας, θεωρούμε ότι με τις υφιστάμενες προδιαγραφές, περισσότερο θα ωφεληθούν επιχειρήσεις που είναι στο πάνω επίπεδο. Δηλαδή, σε ένα επίπεδο μικρών και μεσαίων επιχειρήσεων, όπου εκεί υπάρχει η επιχειρησιακή ετοιμότητα, για να αξιοποιηθεί το εργαλείο καλύτερα. Στο μεγάλο πλήθος, όμως, των επιχειρήσεων του μικρότερου μεγέθους, εκεί θεωρούμε ότι η διείσδυση και αξιοποίηση του εργαλείου αυτού θα είναι πολύ χαμηλότερη. Οπότε ευελπιστούμε ότι θα ληφθούν υπόψη τα συγκεκριμένα σχόλια. Ελπίζω να απάντησα στην ερώτηση σας. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ. Να περάσουμε στον κύριο Μανιούδη, τον εκπρόσωπο της ΕΣΕΕ.

**ΕΜΜΑΝΟΥΗΛ ΜΑΝΙΟΥΔΗΣ( Οικονομικός Αναλυτής της Ελληνικής Συνομοσπονδίας Εμπορίου και Επιχειρηματικότητας ΕΣΕΕ):** Κύριε Πρόεδρε, ευχαριστώ. Ευχαριστώ για τις δύο ερωτήσεις την κυρία Παπανάτσιου και τον κύριο Λογιάδη. Και οι δύο είναι κρίσιμες για τη συζήτηση που γίνεται. Θα συμφωνήσω με τον κύριο Αγγελάκη, ότι στην επιχειρησιακή ετοιμότητα και στην κουλτούρα περί συνεργειών, υπάρχουν ακόμα κάποια κάποιες υστερήσεις. Υπάρχουν σημαντικές υστερήσεις, οι οποίες θεωρούμε ότι με το παρόν νομοσχέδιο, προφανώς, τίθενται σε ένα θεσμικό πια περιβάλλον, αλλά θα μπορούν να ενισχυθούν μέσα από δράσεις και μέσα από διαδικασίες, που θα πρέπει να επιταχύνουν τη φιλοσοφία των συνεργασιών αυτών καθαυτών. Γι’ αυτό θεωρούμε ότι είναι σημαντικό να υπάρχει ένας μηχανισμός που θα υποστηρίξει το νομοσχέδιο.

Για να έρθω στην ερώτηση της κυρίας Παπανάτσιου, μετείχαμε κι εμείς στη δομή επιχειρηματικότητας. Ήμασταν μέσα στους εταίρους και μέσα στους διαμορφωτές αυτού του εργαλείου. Προφανώς, θεωρούμε και εμείς, όπως ανέφερε και η ΓΣΕΒΕΕ, ότι μπορεί να μετατραπεί σε έναν σημαντικό πυλώνα, για να στηριχθούν οι micro επιχειρήσεις, ειδικά αυτές οι πολύ μικρές επιχειρήσεις, που στην ελληνική ιδιοτυπία δεν είναι μέχρι 9 εργαζόμενους. Κατά κανόνα είναι μέχρι 4 ή 5 εργαζόμενους. Είναι micro micro, δηλαδή, είναι μινιατούρες, οπότε προφανώς χρειάζονται ένα περιβάλλον, το οποίο θα είναι μεταβατικό και δεν θα είναι ένα περιβάλλον σοκ, για να τις βοηθήσει να ενταχθούν σε μια φιλοσοφία μεγέθυνσης.

Και για να έρθω και στην κρίσιμη ερώτηση του κ. Λογιάδη. Η δική μας η παρατήρηση, σε σχέση με την περιφερειακή διάσταση του νομοσχεδίου, αφορμάται από όλες τις εκθέσεις, του ΟΟΣΑ π.χ, που κατατάσσουν τη χώρα αρκετά ψηλά στις ενδοπεριφερειακές ανισότητες. Θεωρούμε ότι, όλα τα εργαλεία θα πρέπει να στοχεύουν προς την κατεύθυνση και στην απομείωση αυτών των περιφερειακών ανισοτήτων. Δηλαδή, για να το πω πιο συγκεκριμένα, με όρους νομοσχεδίου, θα μπορούσαν να προβλέπονται περισσότερο γενναία κίνητρα, για συνέργειες σε επίπεδο συγκεκριμένων περιοχών, όσο αυτό μπορεί να εμπεδωθεί σε ένα τέτοιο νομοσχέδιο. Όπως, επίσης και οι προϋποθέσεις να είναι λίγο πιο ελαστικές, όσον αφορά την περίπτωση τέτοιων πιθανών συνεργατικών σχημάτων ή δίκτυα παραγωγών, ενδεχομένως, ή δίκτυα επιχειρήσεων ή ακόμα και μετασχηματισμών. Ευχαριστώ πολύ για τις ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ. Ολοκληρώθηκε ο κύκλος των συζητήσεων με τους εκπροσώπους των φορέων που είχαμε καλέσει. Ο Υπουργός οικονομικών κ. Σταικούρας, θέλει να κάνει μια παρέμβαση. Κύριε Υπουργέ έχετε το λόγο.

**ΧΡΗΣΤΟΣ ΣΤΑΙΚΟΥΡΑΣ (Υπουργός Οικονομικών):** Ευχαριστώ πολύ κύριε Πρόεδρε. Θέλω να ευχαριστώ, πάρα πολύ, τους φορείς, για τις σημερινές τους παρεμβάσεις, αλλά και για τον τρόπο με τον οποίο συνεργαστήκαμε και συνεργαζόμαστε, όλο αυτό το χρονικό διάστημα, αυτά τα χρόνια, προκειμένου να βοηθήσουμε την υγιή επιχειρηματικότητα. Και θα συμφωνήσω εκ προοιμίου μαζί σας, ότι με αυτό το νομοσχέδιο δεν λύνουμε όλα τα προβλήματα. Και για να βοηθήσουμε την επιχειρηματικότητα, το επιχειρείν, κυρίως τις μικρομεσαίες επιχειρήσεις, απαιτείται ένα πλέγμα πρωτοβουλιών. Νομίζω ότι θα συμφωνήσουμε ότι κινούμαστε στη σωστή κατεύθυνση.

Είτε μιλούμε για μειώσεις φόρων και ασφαλιστικών εισφορών, είτε μιλούμε για διαρθρωτικές αλλαγές που βοηθούν το επιχειρείν, είτε μιλούμε για τον ψηφιακό μετασχηματισμό του κράτους, είτε μιλούμε για τα κίνητρα στο παρόν σχέδιο νόμου, όλα συγκλίνουν στη διαπίστωση ότι είναι συμπληρωματικά εργαλεία για να βοηθήσουμε τις επιχειρήσεις, προκειμένου αυτές με τη σειρά τους να δημιουργήσουν πολλές καλές θέσεις απασχόλησης και να ενισχυθεί ακόμα περισσότερο η κοινωνική συνοχή.

Νομίζω, ότι οι τοποθετήσεις σας όπως και των συναδέλφων χθες, δεν ήμουν στην Επιτροπή αλλά διάβασα τις παρατηρήσεις, ουσιαστικά εδράζονται σε δύο πυλώνες: στο πρόβλημα και στη λύση. Στο μεν πρόβλημα, νομίζω, ότι υπάρχει ταύτιση απόψεων. Στη λύση υπάρχει σύμπτωση απόψεων μεταξύ φορέων και κυβέρνησης. Εξηγούμαι. Στο πρόβλημα είπα ότι υπάρχει ταύτιση θέσεων μεταξύ φορέων και κυβέρνησης. Το πρόβλημα είναι το μέγεθος των επιχειρήσεων το οποίο πολλές φορές συνδυάζεται και συνοδεύει χαμηλή ανταγωνιστικότητα, χαμηλή παραγωγικότητα, μη επάρκεια στις θέσεις απασχόλησης που θα μπορούσαν να καλυφθούν δυνητικά, χαμηλή τραπεζική χρηματοδότηση ή δυνατότητα για τραπεζική χρηματοδότηση-και κάποιοι φορείς το παραδέχτηκαν και είναι υγιές αυτό- και κίνητρο για φοροδιαφυγή το οποίο το έχουμε ζήσει μέσα από πολλούς δείκτες. Αυτές οι κοινές διαπιστώσεις, γι’ αυτό λέω ότι υπάρχει ταύτιση στο πρόβλημα, είναι οι διαπιστώσεις τις οποίες έχει και η ελληνική κυβέρνηση και προφανώς είναι διαπιστώσεις που έχουν δει το φως δημοσιότητας μέσα από πολλές διαφορετικές μελέτες- όχι μία μελέτη αλλά πολλές διαφορετικές μελέτες- και θα επικαλεστώ και εγώ αργότερα στην τοποθέτησή μου τις καλύτερες μελέτες που είναι οι επίσημες μελέτες της Ευρωπαϊκής Επιτροπής και της Eurostat.

Πάμε στη λύση του προβλήματος. Στη λύση του προβλήματος δεν υπάρχει ταύτιση υπάρχει σύμπτωση, όμως. Υπάρχουν κάποιες σκέψεις που διατυπώθηκαν και σήμερα από την πλευρά σας και τις οποίες ως πολιτική ηγεσία του Υπουργείου Οικονομικών θα αξιολογήσουμε το επόμενο χρονικό διάστημα τις επόμενες ημέρες. Όπως θα αξιολογήσουμε και θέσεις, σκέψεις που διατυπώθηκαν από τα κόμματα της αντιπολίτευσης κατά τη χθεσινή συζήτηση. Έχουμε αποδείξει ότι εξαντλούμε τις δυνατότητες και τα περιθώρια που υπάρχουν λαμβάνοντας υπόψη και το ευρωπαϊκό θεσμικό πλαίσιο, προκειμένου να βοηθήσουμε όσο γίνεται περισσότερο τις επιχειρήσεις.

Όμως από τις τοποθετήσεις ορισμένων φορέων είναι ξεκάθαρο ότι κάποιες ενστάσεις που ακούστηκαν χθες από κάποιους συναδέλφους από κάποια κόμματα, ότι δήθεν, αυτό το σχέδιο νόμου βοηθάμε τις πιο μεγάλες επιχειρήσεις, από τις ενστάσεις που ακούστηκαν τουλάχιστον από έναν φορέα είναι ακριβώς το αντίθετο. Σκοπός είναι να βοηθήσουμε τις μικρομεσαίες επιχειρήσεις και πράγματι αυτή είναι η στόχευσή μας, γι’ αυτό και εκφράζονται προβληματισμοί ως προς το μέγεθος των επιχειρήσεων που μπορούν να βοηθηθούν. Ακριβώς η αντίθετη κριτική από αυτή που ασκήθηκε χθες από κάποιους συναδέλφους.

Άρα, κλείνοντας αυτές τις εισαγωγικές σκέψεις, θα ήθελα και πάλι να σας ευχαριστήσω για τις παρεμβάσεις, και χαίρομαι γιατί ουσιαστικά συγκράτησα από διαφορετικούς φορείς τέσσερις λέξεις: «γενναία, καινοτόμα, ισχυρά, σημαντικά κίνητρα». Αυτές οι τέσσερις λέξεις που εσείς χρησιμοποιήσατε για να τοποθετηθείτε επί του νομοσχεδίου αποδεικνύουν και καταδεικνύουν την ορθότητα της οικονομικής πολιτικής της σημερινής Κυβέρνησης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς, ευχαριστούμε πολύ τον κ . Υπουργό για την τοποθέτησή του.

Κυρίες και κύριοι συνάδελφοι έχει ολοκληρωθεί η συνεδρίαση μας, ακολουθεί η επόμενη συνεδρίαση στις 15.00.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Κύριε Πρόεδρε, ο κύριος Γιαννακάκης, δεν απάντησε στις ερωτήσεις που του θέσαμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως γνωρίζετε, οι προσκεκλημένοι απαντούν στα θέματα τα οποία έχουν τεθεί .

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Νόμιζα, ότι τον ξεχάσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι, όχι. Μίλησε, όλοι πήραν το λόγο.

Ήθελα να ρωτήσω το Σώμα εάν συμφωνεί, και βεβαίως, εάν οι κύριοι Υπουργοί είναι διαθέσιμοι, να ξεκινήσουμε πιο νωρίς στην επόμενη συνεδρίαση σε δέκα λεπτά.

Συμφωνούμε.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βρούτσης Ιωάννης, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Μάνη – Παπαδημητρίου Άννα, Μπούγας Ιωάννης, Σπανάκης Βασίλειος – Πέτρος, Τραγάκης Ιωάννης, Αλεξιάδης Τρύφων, Αχτσιόγλου Ευτυχία, Μπάρκας Κωνσταντίνος, Παπανάτσιου Αικατερίνη, Συρμαλένιος Νικόλαος, Τσακαλώτος Ευκλείδης, Δελής Ιωάννης , Βιλιάρδος Βασίλειος, Λογιάδης Γεώργιος και Κουρουμπλής Παναγιώτης.

Τέλος και περί ώρα 14.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**